wednesday-23rd-december-2015 – The National Assembly of Seychelles\nHome » Verbatim » Verbatim - Third Term 2015 » wednesday-23rd-december-2015\nBonzour tou bann Manm Lasanble Nasyonal. Bonzour Minis ek son delegasyon.\nOzordi nou pe pran Second Reading Appropriation Bill, ki mye koni dan langaz Kreol koman Budget.\nMon ava envit Onorab for Motion for Second Reading. Okenn problenm?\nYes Mr Speaker, mon krvwar nou bezwen suspend some Orders.\nNon, nou’n diskite, i ok. Oh, you want to suspend the 7 days requirement? Ok. Mon ti krvwar ou ti oule suspend 71. Ok.\nMr Speaker, anba Order 64(1), mon move ki nou sispann the 7 day requirement needed pou nou fer Second Reading.\nMr Speaker, mon segonde.\nBon, nou ava pran en vot lo la.\nBon, mon a envit ……\nMr Speaker, anba Order 64(1), mon move ki nou lir sa Bill en Dezyenm Fwa.\nOk, mon envit Minis pou prezant Bidze.\nMr Speaker, Leader Biznes Gouvernman dan Lasanble Nasyonal, Leader Lopozisyon dan Lasanble Nasyonal, bann Manm Onorab dan Lasanble Nasyonal, Ser konpatriyot Seselwa.\nDan sa dernyen mwan, nou pep in envestir son lekor dan prosesis elektoral ki’n terminen le 18 Desanm. Apre ki pep Seselwa in egzers zot Drwa dan lape, i enportan ki nou kontinyen donn tou Seselwa sa lokazyon pour li envestir son lekor dan lavenir nou pei. Se avek sa prensip ki mon pe vin devan nou Lasanble ozordi. Nou Bidze i ganny prezante anba tenm, ‘Kreasyon loportinite e batir rezilyans pour tou Seselwa’.\nPandan sa lannen, nou’n fer nou mye pou kree loportinite pour nou pep kapab kontribye anver sa prosesis Bidzeter. Mon apresye en kantite langazman bann diferan dimoun ki mon’n zwenn, e sa enteraksyon ki nou’n annan lo size Bidze. Mon osi espere ki nou kapab servi sa platform pou nou kontinyen koz lo Bidze, pandan bann lannen ki vini, akoz i enportan ki nou pa zis vvwar prosesis Bidzeter koman en prezantasyon ki ganny fer a lafen lannen. I devret plito en prosesis enteraktiv, kot nou esanz lide, avek bi pou pli byen tras en semen ki kree plis prosperite. Natirelman, realite resours ki a nou dispozisyon i vedir ki pa tou sizesyon ki kapab ganny enkorpore. Me sa deba e sa lesanz kontinyel pou fasilit langazman tou sitwayen avek sa prose.\nMr Speaker, mon osi remersye tou Manm Lasanble e osi pep Seselwa, pou permet ki sa Bidze i ganny prezante a sa moman, andeor sa kalandriye elektoral. Lafet Nwel i devan nou, en moman dan lannen kot nou tou nou reini antre fanmiy pou selebre. Me i osi en moman for pour refleksyon. E i kler osi, ki dan sa moman zwaye, nou redouble nou zefor pou travay pour byennet tou nou pep. I en moman for pour nou reflesir lo nou parkour koman en pei ziska prezan e osi pou nou reflesir lo kote nou pe ale. I en moman for pou nou ranforsi nou linite atraver nou travay.\nLetan nou ini, i pa vedir ki nou tou nou dakor. Me letan nou ini, savedir ki nou tou nou’n pare pou amelyore. Ki nou tou nou anvi anmenn solisyon anver defi ki devan nou. E mon krvwar ki atraver sa Bidze, nou pe kontiny sa konversasyon ansanm, lo sa bann solisyon.\nMr Speaker, dan lannen 2015 ki pe terminen, Sesel in reisi en rezilta remarkab dan en konteks global ki reste difisil. IMF in anrezistre en krwasans global 3.1 poursan. Bann pei pli devlope tel ki Lanmerik, in vvwar performans bokou pli ankourazan. Me par kont apard enn de eksepsyon, bann pei dan zone Ero i kontinnyen sibir difikilte. Bann pei an devlopman e bann pei emerzan pe osi santi lenpak negativ lie avek pri komodite de baz ki zot eksporte, rediksyon dan Kapital dan zot marse, presyon lo zot to lesanz e mwens stabilite dan marse. Sesel in kapab anrezistre en krwasans 4.3 poursan a lafen lannen 2015. Sa i reprezant travay sak Seselwa pandan sa lannen. Sa amelyorasyon i lie a plizyer fakter. Nou’n vwar en pli bon performans dan Sekter Retail ek Wholesale e sa in ganny fasilite an parti, atraver pri komodite ki pli ba, osi byen ki logmantasyon dan kredi ki disponib. Ziska Septanm 2015, kredi ofer avek Sekter Prive, ti ogmante par 14 poursan. Nou ekspekte ki kredi pou ogmante a en ritm 10.4 poursan an 2016. Malgre ki disponibilite kredi i ogmante, Gouvernman i reste konsernen par akse avek kredi pour bann pti e mwayen antrepriz e mon pou koz en pe pli tar lo serten mezir ki Gouvernman pe pran pou fasilit sa akse.\nEn lot fakter mazer dan amelyorasyon dan nivo krwasans i baze lo performans pozitiv dan Sekter Touristik. Krwasans ekonomik dan sa Sekter ti 8 poursan. Logmantasyon dan larive touris ti ariv ziska 19 poursan e sa ti baze lo en stratezi marketing par STB ki pli sible, bann nouvo laranzman code share par Air Seychelles, avek pli bon koneksyon e plis frekans enkli atraver nouvo vol ver Paris, plis bato touris kin bizit nou Por e osi plis avyon charter ek avyon spesyal. In osi anann pli bon performans dan prodiksyon labwason, prodiksyon Labyer ki’n ogmant par 21 poursan e prodiksyon Spirits par 35 poursan. Logmantasyon dan litizilizasyon enternet in osi kontribye anver sa bon performans ekonomik. E rediksyon dan pri karbiran, in annan en lefe pozitiv mazer pou redwi nou depans kot in konsern enportasyon e ensi osi, fer biznes lokal vin en pe pli konpetitiv.\nMr Speaker, sa bann performans pozitiv i donn nou sa baz pou nou enplimant nou stratezi pou kree plis loportinite e batir rezilyans pour tou Seselwa. An menm tan, nou bezwen realis lo defi ki devan nou. Aktyelman, nou pa pe kapab retenir ase valer dan nou pei. Nou annan bokou louvraz ki pe ganny kree e loportinite pe ganny kree, me nou bezwen ganny plis rannman atraver sa bann loportinite. Atraver bann mezir ki nou pou met an plas dan limedya atraver Bidze 2016 e lezot mezir a mwayen term, nou bi se ogmant loportinite pou azout valer atraver sa bann diferan Sekter, kot i annan plis lokazyon pour bann pti e mwayen antrepriz, envestir pour zot lavenir e lavenir nou pei. An menm tan, nou bezwen revwar lafason ki nou asire ki sa bann biznes e osi lapopilasyon an zeneral i ganny akse avek sipor, pou fer fas avek defi ki devan zot. I evidan ki a sa moman dan nou devlopman ekonomik, bokou loportinite pe ganny kree, me ki nou bezwen asire ki sa bann loportinite pe tous plis dimoun. E nou bezwen osi asire ki sa ki pli vilnerab in annan akse avek sa sipor ki i bezwen, pou li kapab osi kontribye dan en fason pozitiv.\nMr Speaker, kot i konsern nou performans Bidzeter a lafen 2015, Gouvernman i ekspekte en sirplis 3.8 poursan nou Prodwi Domestik Brit, ouswa nou GDP. Sa i ekivalan avek R735 milyon. Sa i reprezant en logmantasyon 0.1 poursan sirplis lo nou target ki ti 3.7 poursan. Nou reste fikse lo nou lobzektif pou redwi nou det par anba 50 poursan nou GDP an 2018. A lafen 2015, nou reveni total, eksli don i 1 poursan pli o ki dan nou Bidze ki nou ti prevwar pour 2015, pou ariv 6.23 bilyon, konpare avek 6.18 bilyon. Nou revizyon an sa ki konsern depans, eksli lentere lo loan pour 2015 i 5.8 bilyon, konpare avek 5.9 bilyon ki ti’n prevvwar dan Bidze 2015 lo komansman lannen.\nE Mr Speaker, zot ava rapel osi ki an Oktob, nou ti vin devan Lasanble pou demann en Bidze Siplemanter R146 milyon.\nMr Speaker, malgre sa bann performans pozitiv an 2015, i enportan ki nou adopte en lapros konservativ e realis letan nou analiz nou perspektiv krwasans an 2016. Nou pe prevvwar en krwasans 3.3 poursan an 2016. Nou pe ekspekte ki bann kondisyon de baz i reste parey e nou pe prevvwar krwasans modere dan Sekter Touristik, apre sa logmantasyon ase dramatik an 2015 e osi nou pe prevwar en logmantasyon modere dan Sekter Lenformasyon e Telekominikasyon par 5.5 poursan, ensi byen ki servis finansyel e lasirans par anviron 3 poursan. Nou ekspekte vwar plis krwasans atraver Lekonomi Ble an 2016, baze lo plis valer azoute dan Lendistri Lapes e osi serten nouvo proze inovatif. Nou ekspekte ki Sekter Lapes i grandi par 5 poursan e ki prodiksyon Ton dan bwat i ogmant par 4.5 porsan.\nMr Speaker, Lo kote sityasyon moneter, Labank Santral pe kontinnyen pran mezir neseser pou asir stabilite moneter. Apre en Polisi moneter sere lo komansman 2015, parey nou dir en tight monetary Policy, en lapros pli lib, in ganny swiv apartir dernyen kar lannen. Nou pe ekspekte gard sa pozisyon an 2016.\nNou ekspekte redwir lekar ant deviz ki antre dan pei vizavi depans eksteryer an 2015, pou ariv 18.4 poursan nou GDP, konpare avek 22 poursan an 2014. Sa i reflekte rediksyon dan pri komodite ki nou enporte, anmenmtan ki nou pe kapab retenir plis deviz dan nou sistenm banker.\nLenvestisman direk etranze i ekspekte redwir an 2015 pou ariv 184 milyon Dolar, sorti 227 milyon Dolar an 2014. Sa i anlinny avek nou lapros pou amelyor pozisyonnman konpannyen Seselwa pou envestir lokalman e osi kree nouvo loportinite pour tou grander biznes Seselwa.\nMr Speaker, an 2015 nou’n reisi stabiliz lavaler Roupi kont Dolar e an mwayenn pandan 2015, 1 Dolar in aste R13.34. Par kont, Ero in vwar en gran depresyasyon kont Dolar e sa in osi reflekte dan lavaler Ero kont Roupi. Sa in anmenn defi pour Sekter Touristik, kot bokou zot pri i baze an Ero. Me nou pe vwar ki nou stratezi pe gradyelman permet batir plis rezilyans. Se stabilite osi ki pou donn nou bann lantrepriz lokal sa konfyans pou envestir a lon term.\nMr Speaker, Labank Santral pe kontinnyen akimil rezerv ki’n ariv 538 milyon Dolar an Desanm 2015. Letan loportinite i egziste, Labank Santral pou osi aste deviz etranzer lo marse lokal, me san enfliyans to lesanz.\nMr Speaker, an sa ki konsern lenflasyon, Gouvernman e Labank Santral pe kontinnyen dan zefor pou asire ki lenflasyon i reste a nivo ki permet stabilite ekonomik. An Zanvye 2015, Biro Statistik ti rebaz sa Consumer Price Index, pou donn en pli bon refleksyon lo devlopman dan pri, par rapor a konsomasyon dan pei. Sa ti kree en lefe logmantasyon dan lenflasyon lo komansman lannen, me ki’n gradyelman stabilize. An zeneral, nou’n vwar en rediksyon dan pri domestik baze lo pri karbiran ki pli ba e pri komodite ki pli ba. Lenflasyon i ekspekte 4.3 poursan, lo en baz annyel.\nMr Speaker, Sesel i reste lo bon semen pou ariv lo en nivo det par rapor ek GDP, mwens ki 50 poursan an 2018. Nou ekpsekte ki nou det ki aktyelman 63 poursan GDP, pou ariv 49.6 poursan an 2018, baze lo nou sityasyon aktyel. Nou pou finans sa rediksyon anyel atraver en sirplis anyel 3.8 poursan, ekivalan a R796 milyon an mwayenn, pour sa peryod ziska 2018. I enportan ki nou gard sa disiplin fiskal, pou nou kapab ariv lo sa target. I osi esansyel ki nou pa zis vwar sa lobzektif koman en sif. Sa target i reprezant sa mwayen ki pou permet nou envestir bokou plis dan nou lenfrastriktir e permet nou akseler nou devlopman lo en baz pli soutenab.\nMr Speaker, An Novanm sa lannen, mon ti prezant avek sa Lasanble bann mezir ki nou pe viz enplimante lo mwayen term, ki pou asire ki nou kapab kontinyen fasilit kreasyon e partaz larises. Nou Bidze 2016 i en parti kle sa stratezi mwayen term.\nNou tenm pour kreasyon loportinite e an menm tan batir nou rezilyans i reflekte nesesite pou nou fasilit lenvestirsman lokal dan nou lekonomi e osi asire ki nou annan mwayen e striktir neseser, pou asire ki tou Seselwa i kapab sezi sa loportinite. I en realite dan nenport ki pei, ki dan en marse lib, i annan konpetisyon. Konpetisyon i bon pou kree linovasyon e osi pou kree rezilyans. Me nou osi bezwen kree lespas pour tou grander biznes, avek diferan kapasite finansyel e osi diferan kapasite resours imen. E nou bezwen osi asire ki dan sa lanvironnman konpetitiv, nou bann travayer i kapab osi vwar en semen progre ki permet zot azout valer dan nou lekonomi e pli byen zouir lavaler zot travay. I enportan ki nou travay i permet nou benefisye avek en meyer kalite lavi. Pou asir sa konfyans dan nou lanvironnman ekonomik, Gouvernman i mentenir son langazman anver en Polisi Fiskal balanse, kot nou viz sa sirplis 3.8 poursan nou GDP. An 2016, sa i reprezant en sirplis R767 milyon. Sa target pou permet nou atenn nou lobzektif lo nivo rediksyon det e permet nou akseler lenvestirsman dan lenfrastriktir. Sa target i osi kree lespas pour biznes Seselwa kont lo stabilite ki neseser pou zot envestir a lon term.\nMr Speaker, pour Bidze 2016, reveni Tax i ekspekte R5.9 bilyon, ekivalan a 29 poursan nou GDP. Sa i reprezant en logmantasyon 8 poursan par rapor ek 2015 e i baze lo previzyon pozitiv kot i konsern reveni VAT.\nMr Speaker, depans total ki nou pe prevwar dan Bidze i R7.3 bilyon pour 2016. Total ki nou pe prezante pour apropriyasyon par Lasanble i 6.56 bilyon. En total 1.2 bilyon oubyen 18.4 poursan sa Apropriyasyon i propoze pour Proze Kapital. Dan sa propozisyon Bidze, Minister Lasante e Minister Ledikasyon i reste priyoriter. Sekter Lasante pou resevvwar R661 milyon, ki reprezant 10.1 poursan nou Bidze. An sa ki konsern Ledikasyon, nou pe prevvwar en Bidze R556.5 milyon, oubyen 8.5 poursan sa Bidze. Depans total dan sa Bidze lo saler i ekspekte R1.25 bilyon, ki reprezant R6.2 poursan nou GDP.\nEn Polisi enportan dan sa Bidze se pou evit gran logmantasyon dan depans lo Byen ek Servis. Depans dan sa kategori i reprezant 1.093 bilyon, konpare avek 1.037 an 2015. En logmantasyon selman 5.4 poursan. Apard serten ka eksepsyonnel, Bidze pour Byen e Servis pou ganny mentenir lo menm nivo ki an 2015. Nou pe osi viz pou koup depans bann Minister e Departman, lie avek lekipman biro, lospitalite e lezot keksoz similer. Nou pe enpoz target lo bann Minister e Departman, pou evit gaspiyaz e redwir depans initil.\nMr Speaker, Sekter Ledikasyon i en pilye fondamantal dan nou demars pou nou kree plis loportinite pour nou pep e an menm tan ranforsi sa rezilyans. Atraver Bidze 2016, nou pe prevwar lenvestirsman stratezik dan nouvo lenfrastriktir ki pou siport sa devlopman. Me ankor pli fondamantal, se lapros ki nou pe pran pou amelyor kapasite pou delivre progranm ledikasyon baze lo kalite. Sa i vedir ki nou pe servi prose Bidzeter pou nou met lanfaz lo rezilta ki nou anvi vwar dan Lekol e dan sa Sekter an zeneral. Parmi bann rezilta priyoriter se pou amelyor lanvionnman edikasyonnel dan bann Lekol. Sa pou ganny fer an parti atraver progranm spesyal pou adres bezwen zanfan ki annan difikilte sosyal e osi redwir lenpak bann fleo sosyal tel ki drog. Nou pe osi viz pour amelyor kapasite lansennyman atraver stratezi pou akseler formasyon bann Ansennyan e asire ki tou bann post vid i ganny ranpli. Nou ava rapel ki sa Minister i deza pe enplimant en progranm Bidzeter baze lo performans. Sa ki nou apel Programme Performance Based Budgeting. E okour lannen 2016, i pou pli fasil pou rann kont lo rezilta sa lenvestirsman. Atraver konsiltasyon ki nou’n fer avek diferan reprezantan dan sa Sekter, i kler ki se ranforsman dan kalite ledikasyon e sa lanvionnman lekol ki fasilit sa, ki parmi priyorite pou nou kapab anmenn en diferans dan sa Sekter. Mon profit sa lokazyon pou mwan salye e remersye tou bann edikater ki’n fer bann kontribisyon apronfondi dan sa prosesis bidzeter.\nMr Speaker, an 2016 dan Sekter Lasante, nou pe met bokou lanfaz lo kalite servis ki pe ganny delivre, par rapor avek lenvestisman ki ganny fer.\nServis ki ganny ofer atraver Lazans pour Servis Lasante i parmi pli esansyel e nou pe ranforsi nou mwayen pou nou kapab mezir lenpak nou lenvestirsman. Anplis ki nou lenvestirsman regilye dan nouvo lenfrastriktir, nou pe osi finaliz an 2016, nou plan redevlopman pour Lopital Sesel. Sa plan redevlopman i baze lo prensip adopsyon standar ki nou ekspekte ganny met anplas baze lo nou bezwen e lekspektasyon nou pep. Dan Bidze 2016, nou pe osi ranforsi rol ki Sekter Prive i kapab zwe dan sa Sekter. Nou rekonnet ki deza bokou swen primer i ganny kouver par Sekter Prive e set avek sa an tet ki nou pe permet bann pasyan ki ganny refere avek servis gouvernmantal pour en Tes oubyen pour en prosedir spesyalize, ki kou sa servis i ganny pran an sarz par Gouvernman.\nMr Speaker, kot i konsern Sekter Lozman. Lozman konfortab e apropriye i reste en pilye dan Polisi Gouvernman, pou li kapab ranforsi rezilyans nou pep. Gouvernman in envestir en kantite dan sa Sekter pandan plizyer lannen, baze lo prensip fondamantal, ki sa i en eleman kle pou nou siport devlopman nou pei. Defi ki nou annan i lie avek disponibilite later e osi en marse segonder pour lakaz ki touzour an evolisyon e ki pou le moman pa reprezant en opsyon abordab pour lamazorite nou popilasyon. Atraver Bidze 2016, Gouvernman pe kontinnyen envestir dan son progranm konstriksyon lakaz. An 2016 nou pe prevvwar konstriksyon 166 unit, atraver Bidze Kapital. Sa i enkli 40 unit lo Perseverans, ensi byen ki 36 unit dan proze Ex-Dominic Savio e osi lezot proze rezyonnal ki pou enplimante Les Mammelles, Anse Dejeuner, Ex-Kashugy Estate, Marie-Jeanne Estate avek Mont Plaisir. Anplis ki sa, i annan 66 unit ki prevwar anba Scheme Self Financing, ki pou ganny konstrir an 2016.\nMe Mr Speaker, parey monn deza eksplike, lefet ki akse avek lozman dan marse prive i touzour en defi, i kler ki Gouvernman i bezwen pourswiv serten proze inovan, pou kapab akseler lenplimantasyon nou vizyon, pour ki sak zenn seselwa i kapab anvizaz son larout pou li ganny son prop lakaz. Deza, nou Scheme, Home Saving Scheme i prezant labaz sa solisyon. Mon rapel ki tou dimoun ki pe kontribye dan sa Scheme pe fer en vre lenvestirsman pour zot lavenir, akoz se atraver sa Scheme ki Gouvernman pour kapab delivre sa lozman ki zot bezwen. E nou bezwen asire ki nou annan mwayen pou reponn bezwen tou dimoun ki pe rod en lozman. Sa dimoun ki lo saler minimonm, osi byen ki sa dimoun ki malgre ki i ganny en bon saler, mwayen pa sifi pou li kapab fer sa premye pa pou li ganny en lakaz oubyen en propriete lo marse prive. Pou nou kapab akseler sa devlopman, Gouvernmen pou servi son nouvo kad Partenarya Piblik Prive, pou asire ki tou dimoun ki kontribye dan HSS i ganny asiste dan en peryod konvenab.\nAn sa ki konsern bann graduates e zenn profesyonnel, Gouvernman pe kontinnyen son proze konstriksyon Condominium lo zil Perseverans an 2016, atraver en proze pilot baze lo Partenarya Piblik Prive, avek premye faz ki pou konplete dan premye kar 2017. An total sa proze pour devlop 150 unit. Gouvernman pou osi demar son proze dezyenm faz condominium Chateau Vallon, 48 unit, anba prensip Partenarya Prive. Sa bann proze pou ganny enplimante atraver en lenvestisman par Sekter Prive, me kot Gouvernman pou definir striktir repeyman pour bann benefisyer sa bann proze.\nMr Speaker, nou lentansyon pou nou batir rezilyans pep Seselwa i osi enkli provizyon pou nou revvwar bann Housing Estates ki Gouvernman in deza konstrir e adopte kot i neseser progranm redevlopman avek sipor bann rezidan, pou asire ki zot bezwen lozman i ganny adrese. I enportan ki an menm tan ki nou envestirr dan bann nouvo proze, ki nou osi re-envestir kot i fodre. E osi donn en kad sipor pour sitwayen zot osi re-envestir dan zot fwaye, pou zot benefis e benefis zot zanfan.\nMr Speaker, kot i konsern Sekter Tourizm, nou Bidze 2016 i osi reflekte ki tourizm i reste en pilye fondamantal nou lekonomi. Bord Tourizm in met lanfaz lo en progranm marketing ki’n adres bann marse priyoriter e ki’n anmenn rezilta konkret. An menm tan, in kontinnyen envestir pou asir sa kalite leksperyans pli o posib dan Sekter Touristik. In osi travay pou relans Sesel koman en destinasyon pour bato krwazyer. Gouvernman in osi asire ki i annan en pli bon lyen ant Sekter Tourizm e lezot Sekter nou lekonomi, atraver son miting regilye ant bann Departman Gouvernman konsernen e Sekter Prive. Nou’n osi vwar ki Karnaval Enternasyonal Victoria, ensi byen ki Festival Kreol in zwe en rol enportan pou atir touris e osi fer nouvo leksperyans pour zot. Pou asire ki nou kontinnyen batir lo sa performans, nou pe ogmant kontribisyon anver Fon Marketing’ pour tourizm, sorti 80 milyon an 2015 pour ariv 85 milyon an 2016. En proze enportan ki pou kontinnyen an 2016 se letid lo kapasite nou Sekter pour abzorb nouvo lenvestirsman. Sa letid ki’n deza ganny fer pour Nor Mahe pou kontinnyen pour lezot rezyon. Nou ava rapel ki sa moratwar lo nouvo gran devlopman pe reste an fors ziska sa letid i determin meyer semen pou nou swiv. Me an atandan, nou rapel osi ki devlopman rezerve pour Seselwa i kapab kontinnyen. En lobzektif mazer ki nou pou pourswiv atraver Bidze 2016, se pou ranforsi valer azoute ki biznes Seselwa i gannyen atraver sa Sekter. Avek sipor Labank Mondyal, nou pou fer en letid dan premye kar 2016 ki pou idantifye bann fakter pou fer nou biznes pli konpetitiv dan sa Sekter e osi idantifye loportinite lenvestirsman ki kapab permet Seselwa kree plis larises dan sa Sekter. Nou pou servi sa letid, osi byen ki lezot letid ki deza egziste, pou nou osi met an plas stratezi spesifik, pou asir partisipasyon maksimonm antreprener Seselwa dan tourizm lo Praslin ek La Digue.\nMr Speaker, kot i konsern devlopman Sekter Finansyel, Servis Finansyel Enternasyonal i reste en pilye nou lekonomi. Nou annan loportinite pou nou devlop bokou plis valer azoute dan sa Sekter, atraver pli bon formasyon, atraver devlopman nouvo prodwi e atraver regilasyon ki baze lo meyer pratik mondyal, me ki osi rekonnet nou pwen for koman en sant finansyel enternasyonal. I esansyel ki letan nou konsider sa Sekter a lavenir, nou pa regard li zis dan en konteks biznes offshore oubyen biznes lokal. I enportan ki nou kree loportinite ki pou kree larises dan nou lekonomi, baze lo nou enteraksyon avek lekonomi global. I pa ase pou zis annan Konpannyen Enternasyonal ki anrezistre kot nou. Sa ki nou anvi, se biznes Seselwa, dirize par Seselwa, ki kapab ofer bann servis ki an demann globalman. Nou byen pozisyonnen pour fer sa tranzisyon, me fodre nou adres sa defi deswit. Si nou pa adres sa bann defi, se nou sistenm finansyel antye ki a risk.\nApre travay ki nou’n fer pou reform nou sistenm lesanz lenformasyon, Sesel in ganny aksepte par OECD koman en pei ki larzman an konformite avek standar global lo lesanz lenformasyon.\nNou pe osi travay avek Labank Mondyal, pou nou fer en National Risk Assessment pou etablir risk blansisman larzan. I pou tre enportan ki nou swiv sa legzersis avek vizilans.\nPour nou kontinnyen avek reform ki pou asire ki nou Sekter Finansyel i kapab ofer loportinite pour tou Seselwa, i esansyel ki nou osi moderniz nou Lezislasyon. Nou pe finaliz en nouvo Lalwa lo International Business Companies ki adopte serten prensip de baz ki permet evit risk pour blansisman larzan, an menm tan ki i donn en kad pour kontinnyinte dan sa Sekter, pour biznes ki deza egziste. Nou pe osi finaliz en nouvo Lalwa lo Trusts e osi lo Global Business Companies, ki pou permet nou pli byen adapte avek regilasyon global e an menm tan, kree nouvo loportinite. I esansyel ki nou envestir bokou plis dan formasyon e osi dan marketing nou zirisdiksyon e sa i 2 eleman kle ki nou pou met bokou lanfaz lo la an 2016, anlinny avek nouvo stratezi pour sa Sekter, ki nou pe diskite avek reprezantan Sekter Prive. Mon remersye tou bann reprezantan Sekter Prive ki’n montre zot langazman dan sa prosesis.\nMr Speaker, An 2016 nou pe osi fer plizyer reform an sa ki konsern nou sistenm banker. Nou pe travay avek Labank Santral, pou asire ki nou Labank i reponn bezwen nou pep. Nou pou travay avek zot pou zot envestir plis dan formasyon e osi pou zot devlop servis parey Konsey Biznes. Sa ki nou apel Business Advisory Services. Labank Santral pou diriz reform dan sistenm lenformasyon lo kredi, pou fer li pli relevan pour nou bezwen e asire ki endividi e biznes ki pou pret larzan i ganny plis leformasyon e osi plis sipor. Dan mwayen term, nou pou asire ki sa kad pour regilasyon kredi i pli konpreansiv. Labank Santral pou osi etablir en Komite lo stabilite finansyel, avek sipor Minister Finans, Komers ek Lekonomi Ble. Labank Santral pou osi ranforsi son manda pou protez Drwa Konsomater an sa ki konsern Sekter Finansyel e osi devlop mwayen pou ranforsi konpreansyon parmi nou popilasyon lo bann diferan regilasyon finansyel.\nMr Speaker, nou ekspekte ki bokou antreprener Seselwa ki’n komans serten proze deza, oubyen ki pe finaliz zot lenvestirsman, pou anmenn plis valer azoute atraver proze pwason, pou fer en kontribisyon enportan anver krwasans an 2016. E nou pou kontinyen met sa lanfaz lo Lekonomi Ble an 2016. Mon felisit sa bann diferan antreprener ki pe deza sezi loportinite pou zot pozisyonn zot prodwi baze lo soutenabilite e lo en brand spesyal ki ogmant valer sa resours. En legzanp apropriye i sa enn ki’n ganny promouvwar par Fishermen and Boat Owner’s Association, anba brand Seychelles hook and line fishermen. Me i annan osi bokou lezot ki pe envestir pou kree en prodwi inik ki kontribye pou nou zouir potansyel nou lekonomi ble. Dan sa kad, Gouvernman pou siport bann Lasosyasyon Peser me osi bann Konpannyen pou zot fer marketing zot prodwi dan bann Trade Fair spesyalize a letranze. I kler ki nou bezwen promouvwar nou Lekonomi Ble, parey nou promouvwar nou Sekter Tourizm. Nou annan bokou konfyans ki sa i kapab kree bokou nouvo debousman Dan sa Sekter. An term lenvestisman dan sa Sekter, Gouvernman pou kontinnyen ranforsi lenfrastriktir pour Peser lo Ile du Port e osi bann lezot lenfrastriktir de baz tel ki Ice Plant dan diferan lokasyon.\nMr Speaker, an sa ki konsern Lagrikiltir, Gouvernman in resaman finaliz Progranm Lenvestisman pour Lagrikiltir pour peryod 2016-2020. Nou’n kapab idantifye plizyer lenvestirsman ki kapab ganny fer koman partenarya ant Gouvernman e Sekter Prive pour en valer total R867.3 milyon. 2 proze priyoriter ki pou demare an 2016 i proze pour en nouvo Labatvwar, ensi byen ki letablisman en Hatchery e en nouvo Parent Stock.\nI annan plizyer proze osi ki pou ganny enplimante anba Livestock Trust Fund an 2016 e sa i enkli lenvestisman dan Laboratvwar pour Livestock e Veteriner, pour en sonm R8 milyon e R4.7 milyon pou osi ganny re-envestir dan Bazar Victoria.\nMr Speaker, Sekter Lenerzi i reste en Sekter mazer an sa ki konsern lenvestirsman an 2016 e dan kad mwayen term. Bann proze mazer ki nou pe komans enplimante i lenvestisman dan 3 nouvo set zenerater pour Mahe, Praslin ek La Digue e sa i reprezant en lenvestisman R210 milyon. Sa pou ganny akonpannyen par lenvestisman dan nouvo kab 33 kilo volt pour Sid Mahe, en proze 36 milyon Dolar ki pe ganny finanse atraver en loan avek Saudi Fund e BADEA. Nou pou osi fer lenvestisman 10 milyon Dolar, pou permet sa lalinny ariv ziska Beau vallon. Lavenir nou pei pou depan bokou lo lenvestirsman dan lenerzi renouvlab. E pou nou kapab fer sa, i enportan pou nou ranforsi nou lenfrastiktir de baz, ki pou permet nou pli byen ganny rannman atraver bann lenvestirsman dan teknolozi renouvlab. E se pour sa ki sa bann lenvestisman dan nouvo kab e dan zenerater i enportan.\nGouvernman pe demar son premey proze pour demokratiz lenerzi renouvlab avek bann lakaz pli vilnerab. Apepre 450 nouvo sistenm fotovoltaik pou ganny enstale lo bann rezidans. Sa pou kout R57.5 milyon e pe ganny finanse atraver don ki nou’n resevvwar avek Gouvernman Lenn. Pou asire ki nou kapab soutenir nou devlopman, PUC pou osi an 2016, enplimant proze pou ogmant kapasite Danm La Gogue. Sa pe ganny finanse atraver en loan ki Gouvernman in sinnyen avek Labank Devlopman Afriken. Sa proze pou marye avek linisyativ ki PUC pou met an plas an 2016, pou redwir delo ki perdi atraver bann fwit dan son rezo tiyo, ensi byen ki avek proze pou transfer delo sorti Mare aux Cochons avek Le Niole e proze reparasyon lo Sant Tretman Delo Hermitage ek Cascade.\nPlan sanitasyon PUC pou komanse an 2016, avek travay preparatvwar pour Sistenm Sewerage lo La Digue. Sa i form par proze Nasyonal pou ranforsi Sistenm Sanitasyon ek Sewerage e dernyen faz sa plan pou finalize an 2016. Elarzisman Sistenm Sewerage Beau Vallon pou osi ganny met an plas an 2016.\nMr Speaker, an sa ki konsern Sekter Transpor, an 2016 Lotorite Laviasyon Sivil, SCAA pou osi enplimant plizyer proze priyoriter. Bann proze ki pou komanse an 2016 e ki pou ganny enplimante ant 2016 e 2020 i enkli:-\n-Lekstansyon e amelyorasyon Terminal Enternasyonal ek Domestik pour en valer R103 milyon.\n-Reabilitasyon Runway atraver en lenvestisman R110.9 milyon.\n-Lezot lenvestisman kle dan lekipman esansyel, pour en valer -R44.6 milyon.\nNouvo Sant pour Navigasyon Aeryen ki R15.5 milyon.\n-E lenvestirsman total pandan sa peryod, pou ariv R606 milyon e en parti sa kou pou ganny finanse atraver en pre sorti kot Agence Francaise de Developpement.\nAn sa ki konsern transpor lo later, Gouvernman pe envestir en total R70.7 milyon an 2016 e sa i enkli:-\n-R7.6 milyon pour pon ant Perseverance ek Anse Etoile.\n-R24.9 milyon pour pon Ile du Port.\n-R18.5 milyon pour diferan semen dan kominote.\n-R8 milyon pour drenaz e amelyorasyon dan striktir semen\n-R18.1 milyon pou repas koltar e mentenir semen.\nPour redevlopman Por Victoria, sa plan redevlopman pe ganny finalize an 2016 e nou pou osi fer en analiz lo lasenn valer dan Por, pou pli byen definir loportinite pour partisipasyon diferan biznes Seselwa dan bann aktivite e osi pou idantifye posibilite Partenarya Piblik Prive dan sa proze redevlopman. Posibilite finansman sa proze i an diskisyon avek Labank Lenvestisman Eropeen, EIB.\nMr Speaker, an sa ki konsern amelyorasyon dan servis piblik, gouvernans e zesyon bidzeter, nou ava rapel ki dan son Diskour Linogirasyon son dernyen manda, ki ti fer Dimans le 20 Desanm, Prezidan James Michel in donn langazman ki Gouvernman pou fer en meyer delivrans dan servis koman en priyorite dan premye 100 zour. Gouvernman pe fer en odit bann servis ki i ofer dan sa peryod, pou li pli byen delivre. Dan Bidze 2016, nou’n osi prevwar serten mekanizm ki pou fasilit mezir lefikasite Gouvernman.\nPremyerman, nou pe etablir en nouvo kad verifikasyon lo lefikasite servis piblik e sa pou baze dan biro Vis-Prezidan, pou asire ki Departman Gouvernman i delivre lo zot target. An 2016, nou pe antreprann en assessment lo lefikasite nou depans dan kad Bidzeter, sa ki apel en Public Expenditure and Financial Accountability Framework.\nMr Speaker dan konteks Bidze baze lo Performans Progranm, osi avek bi amelyor lefikasite Gouvernman, an 2016 nou pou kontinnyen elarzi sa prosesis pou evalye Bidze baze lo performans sa bann progranm diferan Minister. Dan Bidze 2015, Minister Ledikasyon e Minister Lapes ek Lagrikiltir in deza antre dan sa sistenm. Apartir Bidze 2016, Minister Later ek Lozman, Minister Zafer Entern e Minister Finans, Komers ek Lekonomi Ble pou osi komans servi sa sistenm pou pli byen evalye lefikasite zot travay.\nMr Speaker, dan preparasyon Bidze 2016, i osi premye fwa ki nou’n travay avek evalyasyon en Komite Devlopman lo Proze Kapital, ki revvwar tou propozisyon ki ganny soumet par bann Departman Gouvernman, pou asire ki sa bann proze in an linny avek priyorite ki’n ganny etablir e ki Gouvernman pe maksimiz litizilizasyon son resours. En tel lapros i swiv meyer pratik ki servi dan plizyer pei dan lemonn. An 2016, bokou progranm Gouvernman pou osi ganny met anplas atraver bann Partenarya Piblik Prive. Nou pe resevvwar lasistans teknik sorti kot Labank Devlopman Afriken, pou fasilit kreasyon sa kad neseser. Dan bann premye mwan 2016, nou pou pran loportinite pou nou prezant bann loportinite avek Sekter Prive e lezot partner, pou zot kapab komans enplimant bann proze an linny avek nou plan devlopman o kour lannen 2016.\nMsye Speaker, an sa ki konsern gouvernans nou bann lantrepriz piblik, nou’n kontinnyen ranforsi sa kad ki asire ki maksimonm lenformasyon posib i disponib pour pep Seselwa. Nou kapab fyer ki Public Enterprise Monitoring Commission, PEMC in resaman resevvwar kod gouvernans par OCDE. E sa se Lorganizasyon ki asir zesyon e regilasyon finansyel parmi bann lekonomi pli avanse. Komansman 2016, nou pou osi bouz ver kreasyon en Lenstiti Direkter, ki pou permet asir standar e formasyon ki nou donn bann reprezantan ki servi lo bann diferan Bord and Konsey Ladministrasyon bann Lantrepriz Piblik. An sa ki konsern performans spesifik serten lantrepriz kle, nou’n konstat en gran amelyorasyon dan performans SEYPEC. Annefe, SEYPEC pe deklar en dividend pour 2015 ki R66 milyon, baze lo son profi an 2015. Sa performans in posib gras a tre bon performans par nou laflot tanker e osi re-eksportasyon e bunkering ki’n ogmant par 16 poursan. SEYPEC pe kontinnyen envestir pou ranforsi lenfrastriktir, par egzanp atraver nouvo pipeline ki i pe etablir pou deservi Ile du Port e osi plan devlopman pour nouvo Stasyon Petrol dan Nor Victoria.\nMr Speaker, kot i konsern gouvernans an zeneral, Sesel in deza met anplas plizyer prosedir pou konbat koripsyon. E nou kad pour zesyon byen piblik i pli for ki zanmen in deza ete oparavan. Me i en fe ki napa en pei omonn ki kapab dir ki koripsyon pa egziste dan son pei. Dan konteks Sesel, nou bezwen asire ki nou adres vre risk koripsyon e ki nou pa zis fer tapaz lo serten size akoz i annan en Eleksyon pe vini.\nAn 2016, nou pe met anplas en Lalwa ki pou etablir en Komisyon endepandan kont koripsyon, ki pou annan plen pouvwar pou li fer envestirgasyon e osi anmenn case devan lazistis. Sa Komisyon pou baze lo domestikasyon Konvansyon Nasyon Ini kont koripsyon, ki Sesel i deza en manm. Atraver sa Komisyon, Seselwa pou osi kapab sonn alarm si zot annan dout lo okenn keksoz ki kapab enplik koripsyon.\nMr Speaker, Sa Komisyon pou ede ranforsi bokou lezot reform ki nou’n deza met anplas, enkli letablisman Public enterprise Monitoring Commission an 2013, Public Officers Ethics Commission an 2008 e osi Lalwa Public Procurement an 2008 e Lalwa Public Finance Management an 2012.\nMr Speaker, i enportan ki nou servi Lenstitisyon pou ranforsi nou gouvernans. Se atraver bann Lenstitisyon for e kredib, ki nou kapab osi kree sa konfyans neseser pou nou sitwayen envestir dan lavenir e se pour sa ki nou pe kree sa Komisyon, an linny avek langazman ki Prezidan Michel in fer dan Manifesto Parti Lepep ki ti ganny prezante avan dernyen Eleksyon.\nMr Speaker, an sa ki konsern Polisi komers e fasilitasyon prosedir enportasyon e eksportasyon. Koman en pei ki depan lo komers pour son devlopman ekonomik, i enportan ki nou servi nou aksesyon dan Lorganizasyon Mondyal pour Komers, koman en mwayen pou enplimant bann sistenm modern e efikas. Nou’n etablir resaman en Komite lo fasilitasyon komers, akoz nou rekonnet ki letan ki i pran pou kapab tir en container dan Por, oubyen eksport en container, i reprezant en defi pour fasilite fer biznes dan nou pei. Parmi bann proze ki nou pe enplimante pou fasilit sa, i enkli enstalasyon en nouvo Scanner lo Por, ki pou redwir lakantite letan ki nou bezwen dan serten ka pou Customs fer son verifikasyon. Komisyon Reveni pe osi fer zefor pour ranforsi kapasite bann azan dan Sekter Prive, pou redwir lerer dan soumisyon bill of entry e an konsekans, akseler prosesis pou marsandiz antre dan pei. An 2016 nou pou osi travay an konsiltasyon avek bann operater dan Sekter Yacht, pou asire ki nou fasilit krwasans sa Sekter, ogmant transparans e redwir posibilite labi.\nMr Speaker, an sa ki konsern nouvo Polisi Tax an 2016, parey nou’n deza anonse, nou pou travay avek sipor IMF, pou etablir en nouvo sistenm Income Tax Progresiv. Nou pe viz enplimantasyon sa nouvo sistenm apartir Zilyet, si tou preparasyon i al byen. I enportan pou rapel ki letan nou ti fer nou reform ekonomik an 2008, nou ti kontinnyen servi menm nivo Tax ki ti an aplikasyon depi avan, koman Sekirite Sosyal. E sa ti en nivo 15 poursan parey i ete ozordi. Nou’n gard sa sistenm akoz i ti reprezant en sistenm ki senp pour administre. Me i evidan ozordi ki anmezir ki nou pei i evolye, ki nou bezwen enplimant en sistenm Tax lo saler ki ekitab e ki baze lo sa prensip lapartaz e solidarite ki enskri dan nou Konstitisyon. Pou met an aplikasyon sa nouvo sistenm, nou pou ganny sipor teknik sorti kot IMF, pour asire ki nou kapab enplimant sa sistenm dan en fason efikas. Direksyon ki nou pe donnen atraver sa konsiltasyon avek IMF, se pou asire ki nou met plis larzan dan pos sa ki pli vilnerab. Sa i nou premye mesaz. Nou pe demande ki atraver sa reform, nou idantifye sa mwayen ki pli byen permet travayer Seselwa pou ganny rekonpanse selon travay ki i fer. Sa reform pou anmenn en logmantasyon direk dan saler bann dimoun ki pli bezwen. I pou enportan atraver sa legzerzis, ki Gouvernman i kapab mentenir son reveni lo son nivo aktyel. I pou osi enportan atraver sa reform, ki nou kree en kad pou batir sa rezilyans dan pep, a tou nivo.\nMr Speaker, pou fasilit devlopman Sekter Prive, parey mon’n deza anonse dan prezantasyon kad fiskal a mwayen term, Gouvernman pe viz redwir nivo Tax lo biznes. Nou santi ki malgre sa rediksyon, nou pou kapab reste lo menm nivo reveni, si nou lekonomi i kontinnyen performen parey nou pe prevwar. Avek sa rediksyon, nou pou osi kree plis loportinite pour biznes lokal re-envestir dan nou lekonomi. Sa rediksyon pou ganny konsidere apartir 2017, si kondisyon ekonomik i reste favorab.\nMr Speaker, nou stratezi ekonomik in kontinnyen anmenn rezilta, an grann parti akoz nou’n asire ki nou marketing touristik in byen sible e in anmenn rezilta direk. Me i kler ki sa Lendistri i enn ki evolye tre vit e nou bezwen asire ki nou kontinnyen anmenn inovasyon e ki nou byen pozisyonn nou lekor. I enportan dan sa kad, ki nou esey elarzi labaz Lakonpannyen ki kontribye dan Tax pou marketing tourizm. Se pour sa ki an 2016, nou pe elarzi Tax lo Konpannyen Konstriksyon klas 1 e osi lo bann Casino. Parey i deza leka pour tou lezot Konpannyen ki kontribye dan sa fon Marketing, se selman bann ki zot sif d’affaire i plis ki R1 milyon ki pou kouver par sa Tax.\nMr Speaker, swivan langazman Prezidan an Zen sa lannen pou retir levy lo veikil elekrik e osi pou redwir duty lo veikil hybrid pou ariv selman 5 poursan, nou pe osi elarzi sa rediksyon pou kouver bann veikil spesyalize ki servi bann teknolozi, swa elektrik oubyen hybrid. E sa i enkli bann veikil par egzanp refrizere, bann forclift, eksetera.\nMr Speaker, pou promouvwar mobilite dan en fason sen e osi pou ankouraz mwayen transpor ki annan mwens lenpak lo lanvironnman, nou pe osi retir tou duty lo lenportasyon bisiklet dan pei. Savedir Tax lo bisiklet pou redwir sorti 15 poursan duty, pou ariv 0 poursan. Sel Tax ki pou an aplikasyon se VAT.\nMr Speaker, Nou Lalwa i deza fer provizyon ki VAT i kapab ganny retire lo serten prodwi ki zwe en rol enportan pour proteksyon nou lanvironnman. Dan sa lalinny, tou bwat take away ki bio-degradab, i kapab ganny enporte san atir okenn Tax. Bann prodwi parey i bezwen ganny soumet avek Minister Lanvironnman pou sertifye, pour kapab benefisye avek sa konsesyon. E avek sa konsesyon, zot pou kapab ganny enporte dan pei, menm san pey VAT. Mon remersye bann diferan Loganizasyon ki’n fer sa bann sizesyon, atraver nou prosesis konsiltasyon.\nMr Speaker, lezot mezir ki nou bezwen gard an tet, ki annan lenplikasyon pou reveni, ki pou ganny met an plas dan sa Bidze i enkli bann logmantasyon dan bann sarz ki ganny enplimante kot lakour. E sa bann sarz pou ogmante par 20 poursan an 2016, ki pou ganny reflekte atraver lenvestisman dan en meyer servis de kalite. Dan menm lalinny, pou pli byen pozisyonn Biro Standar koman en garanter kalite dan nou lekonomi, li osi i pou ogmant an zeneral, son bann kou pour son bann servis ki i ofer, par 25 poursan.\nMr Speaker, an sa ki konsern Tax Corporate Social Responsibility oubyen CSR, an 2016 nou pe prevwar koleksyon R85 milyon, konpare avek R80.4 milyon an 2015. Larzan ki ganny kolekte atraver CSR i al dan Consolidated Fund e apre i ganny redistribye atraver bann proze Gouvernman dan kominote. Mon sezi sa loportinite pou soulinny serten bann proze e progranm ki pou benefisye avek sa bann Fon an 2016, anlinny avek gidans etabliR pour proze CSR. Sa i enkli kontribisyon pour Paradis des Enfants – R4.5 milyon, kontribisyon anver Youth Entrepreneurship loan– R1 milyon, Progranm empowerment ek proteksyon sosyal – R4.5 milyon, Scheme spesyal pour Leritaz, Lar, Kiltir, Sport ek Dimoun ek Dezabilite – R2.1 milyon, progranm pour devlopman lazenes – R1.2 milyon, progranm sport o nivo – R1.8 milyon, alokasyon avek bann Federasyon – R1.8 milyon, alokasyon avek bann Lekip Sportif – R2.3 milyon, diferan progranm proteksyon sosyal – R2.7 milyon, progranm reabilitasyon e entegrasyon anba Servis Prizon – R7.4 milyon, sipor pour progranm Early Childhood – R2 milyon, konstriksyon Sant Day Care – R2 milyon, proze kominoter – R30 milyon, Stad Foutbol Beach Soccer – R5 milyon, proze drenaz e semen segonder – R18.5 milyon.\nMr Speaker, sa i reprezant serten sa bann proze ki pe ganny enplimante anba CSR.\nMr Speaker, atraver Bidze 2016, nou pe osi entrodwir plizyer Polisi spesifik ki pou ede kree loportinite e an menm tan ranforsi rezilyans nou pep. Lamazorite sa bann mezir in deza ganny eksplike letan nou ti pe devlop Bidze 2016, oubyen letan nou ti prezant nou kad fiskal a mwayen term. Sa bann Polisi i fonde lo langazman ki Prezidan Michel in fer atraver Manifesto Parti Lepep e ki nou enplimante atraver Bidze Gouvernman. Sa bann langazman i baze lo prensip solidarite pou siport sa ki pli bezwen sipor e osi lo nesesite pou nou fasilit inovasyon e nouvo loportinite pour nou pep.\nPremye mezir ki viz batir plis rezilyans, se pou enplimant Polisi trezyenm mwan saler. Gouvernman in fer zefor, pou asire ki i annan en progresyon regilye dan saler nou popilasyon. An Zanvye, tou anplwaye Gouvernman ki dan lanplwa kontinnyel, pou benefisye avek sa 13 enm mwan saler. Sa i enkli tou bann travayer ki osi ganny peye atraver bann alokasyon Gouvernman e sa i enkli:-\nBann Community Development field Technicians, bann Travayer Maintenance NSC, bann manm Cleaner’s Cooperative, Bann Home Carers, bann Azan Sekirite VVIP, bann lezot Staff Maintenance. E dan Lapolis, sa trezyenm mwan pou osi aplikab pour tou travayer ran Lenkspekter e lo ran Dezyenm Lyetnan dan Larme. Anplis ki sa, Gouvernman in fer provizyon ki sa trezyenm mwan saler pou osi aplik pour tou bann Konpannyen etatik enkli Air Seychelles, STC, SPTC ek PUC e lezot ankor. Provizyon in osi ganny fer ki bann travayer Seselwa kot IOT i benefisye osi, anlinny ki gouvernman i en aksyoner dan sa Konpannyen.\nTou lezot Staff dan Gouvernman ki lo Kontra, enkli Lapolis e Militer pou osi benefisye avek trezyenm mwan saler, apartir dezyenm faz ki pou enplimante an 2017. Sa Polisi pa pou aplikab pour bann Post Konstitisyonel.\nAn konformite avek Lalwa aktyel, Income Tax pou aplikab selman apre R10 mil lo sa trezyenm mwan saler. Savedir ki si en anplwaye i ganny mwens ki R10 mil koman son trezyenm mwan lapey, i pa pou bezwen pey okenn Tax. Si son saler i R10 mil par egzanp, i pou pey Tax zis lo sa R100 par lao 10 mil e dan sa ka, i zis R15. Sa Polisi i rekonnet nesesite pou nou ogmant rezilyans nou pep atraver ranforsi son kapasite pou kree larises. Se pour sa osi ki nou pou travay avek Sekter Prive pou enplimant sa polisi dan Sekter Prive an 2016 e an 2017.\nBaze lo rezilta ki nou’n resevvwar apre en dernyen resers ki Biro Statistiks in fer konsernan mwayen bann fwaye Seselwa, nou pou osi etidye an 2016, pli bon fason pou kapab asire ki reveni bann fanmiy pli vilnerab i ogmante, anlinny avek zot bezwen. I enportan ki nou adres sa kestyon dan en fason sistematik, kot nou pran an kont tou mwayen sipor ki nou kapab met a zot dispozisyon. I annan plizyer Polisi ki pou kree plis reveni pour bann dimoun ki ekonomikman pli vilnerab e sa i enkli atraver reform Income Tax ki mon’n deza koz lo la, enplimantasyon trezyenm mwan saler e osi revi si neseser, dan saler minimonm Nasyonal.\nMr Speaker, sipor pour nou dimoun aze i en prensip fondamantal ki Gouvernman pou touzour defann. Pli boner sa mwan, nou’n deza enplimant logmantasyon R500 dan Pansyon Sekirite Sosyal, ki tou dimoun par lao 63an i resevvwar. Sa i fer ki zot Pansyon i aprezan R3 mil 600. Parey osi in deza anonse, zot Pansyon pou osi ogmante tou le lannen, baze lo rezilta Consumer Price Index, pou ariv en minimum R5 mil an 2020, ou pli tar. Baze lo lekspektasyon aktyel, sa pou kout R53.4 milyon an 2016, R73.2 milyon an 2017, R72.5 milyon an 2018, R79.5 milyon an 2019 e R68.4 milyon an 2020. Sa logmantasyon i enn ki realis baze lo resours ki disponib.\nNou osi bezwen rapel ki en kantite dimoun aze i deza benefisye byen plis ki sa sonm, akoz zot osi ganny zot Pansyon ki zot in kontribye dan Fon Pansyon. Anlinny avek langazman Prezidan Michel pou amelyor delivrans Servis Piblik, nou pou servi kad Bidze 2016, pou osi asire ki nou vye paran i ganny tou sa sipor ki zot merite atraver bann diferan striktir ki Gouvernman i met anplas e pa zis baze lo larzan ki zot gannyen. Anplis ki sa parey in deza anonse, bann dimoun ki deza pe benefisye avek Pansyon Spesyal Gouvernman, in osi ganny sa logmantasyon R500 apartir Desanm 2015 e sa pou reprezant en depans R10.05 milyon atraver Bidze.\nMr Speaker, dan Bidze 2016, nou pe osi prevwar logmantasyon dan Benefis pour bann Orfelen, Injury Benefit, Survivor’s Benefit, Benefis Maladi e Benefis Maternite. Sa bann Benefis pe ogmant par R50 e i reprezant en logmantasyon dan Bidze par R2 milyon.\nAn sa ki konsern Benefis Envalidite, Gourvernman pe fer en langazman pou alinny zot Benefis avek saler minimonm Nasyonal, pou pli byen reflekte sa kontribisyon ki zot fer dan nou sosyete.\nMr Speaker, Gouvernman pou osi aplik nouvo Scheme Gratite dan Bidze 2016 e sa i vedir ki apre 5an servis, Gratite pou ogmant sorti R6 mil 666, pou ariv SR 7 mil 500.\nMr Speaker, parey in deza ganny anonse, nou pe osi prevwar en sonm R4.04 milyon an 2016, ki pou ganny peye avek bann ansyen manm Royal Fleet Auxiliary, ki ti travay sa lepok dan Gouvernman Britanik. Sa peyman lo en baz ex-gratia i pa kree okenn koz legal ki anpes zot kontinnyen osi reklanm zot drwa anver Gouvernman Britanik, me i en sinny rekonnesans anver sa kontribisyon ki zot in fer pour Sesel. I enportan note ki selman bann manm RFA ki’n anrezistre avek sa Lasosyasyon pour bann Retired Seychellois Seamen, ki pou benefisye avek sa ex-gratia, baze lo legzersis anrezistreman ki zot in deza fer oparavan.\nMr Speaker, an sa ki konsern Gratite e peyman konpansasyon pour personnel Militer ki ti kit Larmen avan 2007, an Desanm 2015 nou’n deza fer provizyon pou pey Gratite R8 mil avek 808 bann ansyen Manm Lafors Defans ki ti kit Lafors avan 2007 e osi avek 150 ki touzour dan Lafors. Fodre note ki avan 2007, Gratite pa ti aplikab pour premye Kontra, me sa mezir i adres sa kestyon. En total R7.66 milyon pe ganny peye an Desanm 2015. An sa ki konsern peyman konpansasyon avek bann ansye Manm Lafors Defans, negosyasyon avek bann reprezantan pe kontinnyen. Me nou pe ekspekte ki sa pou kout anviron R16.75 milyon, baze lo lenformasyon ki’n ganny donnen par SPDF.\nMr Speaker, an sa ki konsern logmantasyon pour Graduate Housing Allowance, nou rekonnet ki kou lozman i reste en konsern prensipal pour bann zenn profesyonnel. Se pour sa ki apartir Zanvye 2016, Graduate Housing Allowance pou ogmante sorti R3 mil pou ariv R4 mil. Sa Allowance pou osi ganny peye aprezan pandan 5an dan plas zis 3an. Oparavan, bann dimoun ki ti deza dan Servis Piblik pour plis ki 3an avan ki zot ti’n al etidye, pa ti pe benefisye avek sa Allowance, me aprezan nou pe fer provizyon ki zot gany enkli zot osi. Nou pe osi fer sir ki bann dimoun ki ti etidye Liniversite Sesel, i osi benefisye atraver sa lavantaz.\nApartir Zanvye 2016, tou anplwaye ki’n graduate apre 2012 pou kapab resevvwar sa benefis R4 mil par mwan.\nMr Speaker, an sa ki konsern bann nouvo Scheme of Service, avek bi promouvwar bann karyer spesyalize dan Gouvernman, tou le lannen Gouvernman i pran loportinite pou revvwar serten Scheme ki an plas, pou asire ki nou kapab retenir bann anplwaye konpetan e osi ofer zot mwayen pou pli byen devlop zot kapasite. Dan Bidze 2016, en total R20.5 milyon in ganny mete pour sa bann Scheme swivan, pou ganny met an fors.\nKad Enpeskter dan Minister Lanvironnman, Lenerzi ek Sanzman Klimatik, Kad komen pour Ladministrasyon, Kad komen pour resours imen, Kad pour Drayver Senior, Departman Ladministrasyon Piblik, Nouvo Inducement Allowance pour Departman Ladefans, Kad pour Lecturer NIHSS dan Minister Lasante, Divizyon Risk ek Dezas, Procurement Oversight unit, Allied Services dan Lazans Lasante, Bord Tourizm, Lazans pour Devlopman Resours Imen, Lazans Lagrikiltir, Bann Syantis kot Lotorite Lapes Sesel.\nMon ava rapel ki plizyer Scheme ki’n komans ganny met an aplikasyon an 2015, pou enplimante dan son dezyenm faz an 2016. Kou total an 2016 pour sa, i R45 milyon.\nMr Speaker, Bidze 2016 i osi fer provizyon pour ki Scheme Laptop ki aktyelman benefisye etidyan dan S5 e osi sa ki dan Lekol Post Segonder, pou osi ganny ouver pour etidyan ki aktyelman dan S4, ki pou pli byen permet zot servi Teknolozi Lenformasyon pou devlop zot letid. Sa pou kout en sonm R2.25 milyon adisyonel, anba bann progranm sosyal Gouvernman.\nMr Speaker, Dan Bidze 2016, Gouvernman pou osi kontinnyen ranforsi son kontribisyon anver bann Polisi ki donn sipor sa ki pli vilnerab. E sa i enkli atraver serten sibvansyon. Par egzanp, R65 milyon ki siport bezwen dimoun pli vilnerab atraver Lazans pour Proteksyon Sosyal. R40 milyon pou siport kou transpor piblik. R24 milyon pou sibvansyon loan pour lakaz. R3.5 milyon pour sa Fon dedye pour bann lekol.\nMr Speaker, nou pe osi prevwar dan Bidze 2016, pou fer provizyon pour bann etidyan ki dan lekol prive e ki swiv nivo letid Post Segonder nivo A Level, pou benefisye avek sa bann menm Allowance ki bann zanfan ki dan lekol piblik i benefisye. Sa pou kout R1.35 milyon anba progranm sosyal Gouvernman.\nMr Speaker, atraver Bidze 2016, nou pe osi kree serten Fon spesyal, pou pli byen promouvwar devlopman sosyo-ekonomik, sportif e kiltirel nou pei. Nou pou kree en Fon pour Lar ek Kiltir e osi byen en Fon pour Sport e osi en Fon spesyal pour dimoun ki pe viv avek dezabilite. Nou pe osi envit Sekter Prive pou partisip aktivman dan sa bann Fon. En sonm R400 mil in ganny prevwar pou demar sakenn sa bann Fon.\nMr Speaker, dan Bidze 2016, Gouvernman pe osi fer provizyon en sonm R1.4 milyon, ki pou disponib pour laplikasyon bann proze sible par lasosyete sivil, pou pli byen akonpanny zefor Gouvernman pou ranforsi rezilyans nou popilasyon. Sa progranm pou baze lo progranm similer ki’n ganny enplimante avek siskse dan lepase e ki ede osi batir kapasite lasosyete sivil koman en partener kle Gouvernman.\nMr Speaker, an sa ki konsern akse avek finansman pour lakaz ek lozman, nou rekonnet ki demann pour lozman a en pri konvenab i premye priorite pour bokou fanmiy ozordi. Nou progranm sibvansyon pour Loan Housing depi 2014 in deza anmenn sipor pour bokou fanmiy. Ziska prezan, 343 fanmiy in benefisye anba sa progranm, pour en valer R39.7 milyon. Me menm si sipor i osi disponib atraver Labank Komersyal, nou pe vwar ki lamazorite ka ki’n ganny finanse in fer atraver HFC. Annefe, 97 poursan bann loan in ganny fer atraver HFC. Menm si sa i montre en sikse pour HFC, i osi montre defayans ki egziste, pou nou kapab asire ki tou dimoun i kapab fasilman ganny akse avek sa finansman neseser, swa pou konstrir zot lakaz, oubyen pou kapab ganny en loan pou aste en lakaz swa dan prive oubyen dan bann Scheme Gouvernman. Nou rekonnet ki nou bezwen elarzi sipor ki HFC i ofer akoz Labank Komersyal touzour pa pe fer ase. Apartir Zanvye 2016, sa bann amelyorasyon pe ganny enplimante atraver Scheme HFC.\nPremyerman, loan maksimonm pe ogmante sorti R750 mil pou ariv R850.\nDezyenmman, saler maksimonm ki pou ganny konsidere pour en loan HIL, sa ki nou apel bann Home Improvement Loan, pou sorti R8 mil pou ariv R15 mil an gro.\nTrwazyenmman, maksimonm saler pou resevvwar en loan pour lakaz pou ogmante ziska R 30 mil, sorti R25 aktyelman.\nAn menm tan ki HFC pe met anplas sa bann kondisyon ki permet plis fleksibilite, Gouvernman pe travay avek Labank Santral, pou asire ki Labank Komersyal i pran zot rol kot i konsern finansman lozman. I pa akseptab ki sa responsibilite i reste an mazorite lo Gouvernman. Pour 2016, Gouvernman pe fer provizyon R24 milyon pou kontinnyen avek son progranm sibvansyon. Alafen 2015, en total 1550 nouvo loan in ganny aprouve. 395 Loan Lakaz e 1014 Home Improvement Loan. Sa i reprezant en debousman an 2015, plis ki R139 milyon.\nAvek progranm ki Gouvernman pou lanse pour konstriksyon lakaz atraver Progranm Partenarya Piblik Prive e avek provizyon atraver HFC e plis sipor atraver bann Labank Komersyal, 2016 i kapab en lannen kot nou fer en gran pa an avan pou adres akse avek lozman e sirtou finansman pour sa bann lozman.\nGouvernman i osi rekonnet ki bann dimoun aze ki pe ganny Pansyon i souvan annan difikilte pou fer reparasyon neseser lo zot lakaz. Apartir Zanvye 2016, nou pe met anplas 2 loan spesyal pour bann pansyoner. Ziska R100 mil pour proze refer twa e ziska R50 mil ki pou permet zot fer bann reparasyon zeneral kot i neseser, lo zot lakaz. Sa loan pou ganny donnen san okenn lentere, tan ki sa pansyoner pe viv dan sa lakaz. Lentere lo sa bann loan pou ganny kouver par Gouvernman atraver en sibvansyon dan son progranm sosyal.\nMr Speaker, an sa ki konsern kreasyon nouvo loportinite, nou pe envestir en kantite, pou asire ki bann biznes Seselwa i kapab pli byen sezi loportinite ki egziste. Nou osi pe met anplas progranm ki fasilit inovasyon e ede kree nouvo loportinite. Sa i en stratezi esansyel a sa moman, kot lenportans lenvestirsman lokal koman moter lekonomi i an priyorite. Nou progranm lon SME, kot Gouvernman i garanti an parti ban loan donnen, in deza kree bokou debousman pour nou bann antreprener. Komansman Novanm sa lannen, en total R487 loan SME in ganny aprouve, ki ekivalan a en debousman R430 milyon. 71.7 poursan sa bann loan in ganny fer atraver Labank Devlopman Sesel, pour en valer R309.1 milyon. Mon pou touzour ensiste ki Labank Komersyal i bezwen fer plis zefor pou kontribye osi dan sa Sekter, akoz se sa Sekter ki pe kree krwasans ozordi dan nou lekonomi.\nZiska Novanm, Labank MCB in aprouv 72 loan pour en valer R45.6 milyon, Nouvobanq in aprouv 27 loan pour en valer R33.4 milyon e Barclays avek 21 loan, pour en valer R31 milyon. Nou osi note ki malgre ki 78 poursan bann laplikasyon in ganny aprouve, nou bezwen fer en travay pou ed sa 22 poursan ki pa’n ganny asiste. I kler ki poulemoman, servis pou konsey biznes e ed zot devlop zot proze pour finansman, i pa ase devlope. Nou pou travay ek bann Labank pou amelyor sa servis disponib an 2016 e fer sir ki tou sa bann dimoun ki annan bann bon lide, i kapab osi ganny en debousman. Nou pou osi travay avek Labank Santral, pou asire ki Labank Komersyal i envestir plis dan sa Sekter ki sitan enportan pour nou lekonomi. Nou bezwen met lanfaz lo keksoz ki nou kapab fer e ki osi kree lezot loportinite pour lezot pti biznes. Annou travay ansanm pou kree sa bann debousman e pa rod lezot lobstak pou met dan semen.\nAn 2016, nou pou osi finaliz lezislasyon pour Pti ek Mwayen Antrepriz, ki pou pli byen definir sipor ki sa bann biznes i kapab kont lo la. I pou osi ede fer li pli fasil pour sa bann biznes adres lezot konsern pour zot loperasyon, tel ki fasilite pour senplifye zot enteraksyon avek Lotorite Licence, avek Planning, eksetera. I kler ki akse avek landrwa apropriye pour bann Pti ek Mwayen Antrepriz i osi reste en konsern e Gouvernman pou akseler envestirsman an 2016, pour konstrir bann batiman apropriye. Provizyon in deza ganny fer an partenarya avek Fon Pansyon, pou konstrir ankor 2 batiman Anse Boileau ek Ile du Port.\nMr Speaker, parey nou’n deza anonse, Gouvernman pe osi met anplas an 2016, sa Scheme kot Gouvernman pou sibvansyonn 40 poursan lo bann saler ziska, R7 mil pandan 1an, pour bann zenn ki sorti dan bann Lenstitisyon Post Segonder pour zot premye lanplwa. Sa Scheme My First Job, i viz kree en meyer lenvestisman dan karyer en zenn, kot i kapab pli byen benefisye avek transfer konesans dan sa bann premye lannen lanplwa. Sa i osi en mezir konkret lo lafason ki nou kapab pli byen siport bann pti e mwayen antrepriz, sirtou a sa moman kot zot pe demare. I enportan pour note ki sa Scheme sipor My First Job pou osi aplik pour bann zenn graduate ki anvi fer zot prop biznes. Gouvernman pe prevwar en sonm R25 milyon pou kouver sa Scheme dan Bidze. Sa Scheme i osi fer parti bann mezir ki nou pe anvizaze, ki pou kree en lenpak pozitiv a lon term lo kalite louvraz ki pe ganny ofer a bann zenn ki pe antre dan lanplwa pour la premyer fwa.\nMr Speaker, an konklizyon, mon pe soumet sa Bidze pour zot konsiderasyon, koman sa kad ki pou permet nou pli byen akonpanny nou pep pou sezi loportinite ki devan li e osi batir sa rezilyans, pou asire ki i pa ganny kit deryer, ki asire ki i kapab kont lo sa sipor ki i merite letan i bezwen. Sa Bidze i reprezant rezilta plizyer konsiltasyon ki’n ganny fer partou atraver nou kominote. I osi reflekte bann langazman ki Prezidan James Michel e Vis-Prezidan Danny Faure in fer anver lepep Seselwa, pou anmenn nou pei devan ansanm, koman en sel Nasyon. Natirelman, parey dan nenport ki Bidze, nou pa’n kapab enkli tou keksoz akoz nou mwayen i pa enfini. Me nou prezant sa Bidze koman sa platform ki osi permet nou batir sa lavenir ki nou anvi, ansanm.\nMon sezi sa lokazyon pou mwan remersi premyerman, tou dimoun ki’n kontribye dan en fason ou en lot, pou met sa Bidze ansanm. Tou bann manm piblik, Sekter Prive, Lasosyete Sivil, Etidyan, Ansennyan, Travayer, Aktivis, Zenn koman Vye. Mersi pour zot langazman pou anmenn sa prosesis bidzeter pli pre avek nou pep e pou ede fer dimoun pli konpran sa prose.\nMon remersiman senser pour tou bann Travayer Minister Finans, Komers ek Lekonomi Ble. Zot devouman e zot profesyonalizm i egzanpler. E mon apresye en kantite.\nMon remersiman osi pour Mr Speaker e tou bann Manm Lasanble ki’n reini pou fer zot devwar ozordi, atraver sa prezantasyon e sa deba ki pou swiv e osi atraver zot kontribisyon ki zot in fer toudilon sa prosesis preparasyon.\nMon eksprim osi mon lapresyasyon pour Prezidan James Michel ek Vis-Prezidan Danny Faure e tou mon bann koleg Minis, ki’n asire ki Gouvernman in pare pou enplimant sa Bidze avek lefikasite an 2016.\nE mersi a tou pep Seselwa. Se atraver nou travay, ansanm dan linite, ki nou pou kapab delivre sa loportinite e delivre sa rezilyans, ki pou anmenn nou touzour pli lwen e touzour pli o.\nMon swet tou Seselwa en Zwaye Nwel e en Bonn Erez Ane 2016. Ki Bondye i kontinyen beni nou pei e nou pep.\nMr Speaker, mon rekomann laprouvasyon sa Lasanble pour sa Proze-d-Lwa Apropriasyon Bidze 2016.\nE mersi, meeting adjourn ziska demen 9er.


Lerwa Salomon ti malen | Zistwar Labib\nSALOMON ti en zenn garson kan i ti vin lerwa. I ti kontan Zeova e i ti swiv bann bon konsey ki son papa David ti donn li. Zeova ti dakor avek Salomon, alor en zour swar i ti dir avek li dan en rev: ‘Salomon, ki ou ti a kontan mon donn ou?’\nSalomon ti reponn: ‘Zeova mon Bondye, mon ankor zenn e mon pa konnen konman pour dirize. Alor donn mwan konnesans pour diriz ou pep dan en fason drwat.’\nZeova ti dakor avek sa ki Salomon ti demande. Alor I ti dir: ‘Akoz ou’n demann konnesans e non pa pour viv pour lontan oubyen vin ris, mon pou donn ou plis konnesans, plis ki okenn dimoun ki’n deza viv. Me mon pou donn ou osi bann keksoz ki ou pa’n demande, larises ek laglwar.’\nEn pe letan apre, de madanm ti vin kot Salomon avek en problenm difisil. ‘Sa madanm ek mwan nou reste dan menm lakaz,’ enn ant sa de madanm ti eksplike. ‘Mon ti ganny en pti garson, e de zour plitar li osi i ti ganny en pti garson. En zour swar son pti baba ti mor. Me pandan ki mon ti pe dormi, i ti met son pti baba mor obor mwan e i ti pran mon pti baba. Kan mon ti leve e get sa pti baba mor, mon ti remarke ki i pa ti mon pti baba.’\nApre sa, sa lot madanm ti dir: ‘Non! Sa pti baba ki vivan i mon piti, e sa enn ki’n mor i pour li!’ Sa premye madanm ti reponn: ‘Non! Sa pti baba ki’n mor i ou piti, e sa enn ki vivan i pour mwan!’ Sa de madanm ti kontinyen dispit. Ki Salomon ti pou fer?\nI ti demann en sab, e kan i ti ganny en sab i ti dir: ‘Koup sa pti baba an de, e donn sakenn lanmwatye.’\n‘Non!’ sa vre manman ti kriye. ‘Silvouple pa touy sa pti baba. Donn li sa madanm!’ Me sa lot madanm ti dir: ‘Pa donn personn ant nou; koup li an de.’\nFinalman Salomon ti dir: ‘Pa touy sa pti baba! Donn li sa premye madanm. Se li ki manman sa pti baba.’ Salomon ti konn sa akoz sa vre manman ti kontan son pti baba en kantite ki i ti pare pour donn li sa lot madanm afen ki i pa ganny touye. Kan bann dimoun ti tande konman ki Salomon ti rezourd sa problenm, zot ti vreman kontan pour annan en lerwa ki ti malen.\nPandan ki Salomon ti pe dirize, Bondye ti beni bann dimoun par fer later prodwi en kantite sereal ek fri. Bann dimoun ti met bann zoli lenz e zot ti reste dan bann bon lakaz. Ti annan dekwa bon keksoz pour tou dimoun.\n1 Lerwa 3:3-28; 4:29-34.


Minis Adam i donn en statement lo lankadreman fiskal | Ministry of Youth Sports & Culture\nHome - National Highlights - Minis Adam i donn en statement lo lankadreman fiskal\nMinis Adam i donn en statement lo lankadreman fiskal\nMinis pour Finans, Komers ek Lekonomi Ble, Jean-Paul Adam, in donn en statement lo lankadreman fiskal Sesel a mwayen term, ki an dot mo i en preparasyon pour prezantasyon bidze 2016 ki’n ganny prevwar pour le 14 Desanm.\nMinis Adam ti donn sa statement dan Lasanble Nasyonal yer bomaten.\nSa lankadreman fiskal i demontre lentansyon gouvernmen lo sa 5-an ki pe vini e i antre dan Plan Devlopman Nasyonal 2016-2020. I donn en apersi lo sitiasyon makroekonomik pei avek en to krwasans ki aktyelman reprezant 4.3 %, stabilizasyon roupi apre en peryod apresiasyon, koleksyon plis reveni atraver taks me ki kanmenm akonpannyen par en to lenflasyon 4.5%.\nSa pre-bidze i osi fer previzyon pour devlopman dan sekter tourizm, lekonomi ble, sekter finansyel, konstriksyon, lenfrastriktir, prodiksyon, lagrikiltir, lozman, lar, kiltir, spor, pti e mwayen biznes, lenerzi renouvlab, lanplwa atraver sipor pour premye lanplwa pour bann zenn, sipor pour lasosyete sivil e osi gouvernman lokal atraver letablisman konsey distrik.\nSa lankadreman fiskal i osi adres bann nouvo polisi ki gouvernman pou met an plas parey trezyenm mwan saler pour tou travayer gouvernman, logmantasyon pansyon retret de baz e pansyon gouvernman, peyman pour bann ansyen solda Larme Angle, peyman gratite anver bann ansyen manm lafors defans e en fon spesyal pour dezabilite.\nI osi enkli bann reform ki pou konmans enplimante an 2016 tel ki en sistenm progresif lo taks, en rediksyon dan taks biznes, senplifikasyon sistenm taks e reform dan sistenm pour delivre laysennss pour bann pti e mwayen lantrepriz.\nPour 2016, Minister Finans pe osi prevwar en sirplis primer bidzeter 3.8% e en rediksyon dan det eksteryer osi ki domestik.\nMinis Adam in dekri bidze 2016 konman en bidze ki “pou met plis larzan dan pos sa ki pli bezwen”.\nNou prezant zot statement ki Minis Adam ti fer dan lasanble yer:\n“Dan prezantasyon bidze 2015 nou ti prezant pour premye fwa en lankadreman fiskal mwayen term. Sa kad i demontre lentansyon gouvernman lo sa 5-an ki pe vini. Pour sa lannen, pour ranforsi nou prosesis bidzeter, nou pe met sa kad devan zot de nouvo avan ki nou fer prezantasyon bidze 2016 ki pou formelman fer le 14 Desanm 2015.\nSa lankadreman i konsistan avek nou stratezi fiskal disiplinen, e nou plan devlopman nasyonal 2016-2020. Sa kad fiskal i defini resours ki disponib ensi ki nivo depans ki soutenab. Sa kad fiskal i fer sir ki tou opsyon ki gouvernman i anvi met devan pep Seselwa i ganny analize pour permet ki desizyon ki ganny pran i konsistan avek krwasans nou lekonomi an mwayen term.\nNou minister in fer bokou zefor pour asire ki bidze ki pou ganny prezante i reste an konformite avek sa kad. Nou’n osi fer konsiltasyon dan en fason osi larz ki posib pour asire ki nou kapab reflekte priorite pour pep Seselwa. Mon remersye tou dimoun ki’n partisip dan sa bann konsiltasyon ki’n anmenn bokou nide pour nou konsidere. In osi permet nou annan en langazman pli profon lo sa prosesis bidzeter e permet plis konprenezon sa prosesis.\nMon swete ki sa lesanz ki nou pou annan ozordi i pou osi anrisi sa prose e permet sak Seselwa vin pli angaze anver sa prosis bidzeter.\n1) Sitiasyon makroekonomik\nPremyerman an se ki konsern sitiasyon makroekonomik nou pei, nou premye priorite se pour kontinyen asire ki nou vin pli rezilyan. Swivan misyon IMF (Fon Moneter Enternasyonal) resaman, nou’n konfirmen ki nou pe war en akselerasyon dan nou nivo krwasans sorti 3.2% lo komansman lannen pour ariv 4.3% ver lafen sa lannen. Sa i reflekte travay sak Seselwa pandan sa lannen.\nKrwasans dan sekter tourizm in 8% pandan sa lannen, e sa in annan en lenpakt miltiplikater dan plizyer lezot sekter nou lekonomi. Bann fakter ki’n siport sa krwasans i enkli ranforsman ‘marketing’ par STB dan bann marse kle, lelarzisman rezo Air Seychelles pour li fer ‘code share’ e osi sa bann nouvo vol lo Paris, plis vol par lezot konpannyen osi byen ki plis bato touris ek avyon prive e charter.\nNou’n war osi meyer prodiksyon dan sekter labwason, apre ki sa ti’n tonbe an 2014. In osi annan krwasans dan litilizasyon internet ek bann servis lenformasyon ek kominikasyon, e nou ekspekte sa pou kontinyen dan bann lannen ki pe vini.\nIn annan osi meyer performans dan sekter ‘wholesale’ ek ‘retail’.\nMalgre lefe ki akse avek kredi i reste en konsern, kwrasans dan kredi an 2015 konpare avek menm peryod an 2014 in kontinyen a en ritm plis ki 14.2%.\n2) Sitiasyon moneter\nLo kote moneter, nou roupi in stabilize apre presyon an 2014. Alafen Oktob en dolar ti aste SCR13.02 an mwayenn pour 2015. Menm si sa i reprezant en depresiasyon 7% par rapor ek Zanvye-Oktob 2014, nou’n reisi fer sir ki i annan stabilite, e nou reste dan en sitiasyon pozitiv gras a sa stabilite.\nAn se ki konsern nou roupi kont Ero, nou’n war en lapresiasyon 11.5 % pandan sa menm peryod. Sa in anmenn rezilta ki nou rannman atraver tourizm in diminyen akoz menm si nou’n kapab ganny plis Ero pe antre dan nou pei, i pa’n koresponn avek otan roupi ki oparavan.\nAn se ki konsern lenflasyon, sa in ogmante pour ariv 4.5% an Septanm 2015. Nou estimen ki sa i an rezilta kontinyasyon lenpak depresiasyon an 2014 me nou santi ki nou lo en bon semen pour reisi adres sa.\n3) Previzyon krwasans pour 2016\nAn regardan ver 2016, nou ekspekte ki kwrasans pou 3.1%. Nou ekspekte ki nou pou kapab konsolid performans dan tourizm e gradyelman amelyor nou rannman. Avek nou stratezi lekonomi ble ek lenvestisman par plizyer antreprener Seselwa dan sekter lapes, nou ekspekte war en ranforsman son kontribisyon anver nou lekonomi.\n4) Mwayen term\nLo mwayen term, nou pe prevwar en kwrasans annyel ant 3-4%. Nou ekspekte ki kondisyon pozitiv an se ki konsern pri karbiran e osi komodite pou kontinyen me sa lavantaz lo en kote i osi enn ki vin avek risk akoz nou bann marse kle pour tourizm – sirtou Lerop – i ekspekte reste anba bokou presyon.\nSa previzyon i reprezant en analiz realis lo nou perspektiv. Me parey nou’n deza war sa lannen menm, nou kapab osi kree akselerasyon dan krwasans baze lo lenvestisman par lantrepriz Seselwa baze lo travay pour seselwa.\nNou bezwen osi touzour konsyan ki nou reste en lekonomi vilnerab. Nou konekte avek lekonomi global. Ozordi nou kapab war ki nou bokou pli rezilyan ki an 2008. E an 2015, nou pli rezilyan ki an 2014. Nou bezwen kontinyen batir nou kapasite pour nou reazir vitman, e osi prevwar loportinite ki pou disponib ozordi e demen.\nTourizm pou reste pilye nou lekonomi, e nou annan loportinite pour nou kree plis valer dan sa sekter atraver plis prodwi e leksperyans ki kapab ganny ofer par bann pti e mwayen antrepriz. Nou stratezi Lekonomi Ble pou osi permet nou ranforsi nou kapasite pour fer ki nou kree plis valer atraver nou resours maren e anmenn nou ver plis diversifikasyon e osi linovasyon. Nou pou osi kontinyen ranforsi gouvernans dan nou sekter finansyel, e sa pou vin en baz pour nou militipliy aktivite ki pou anmenn reveni pour bann akter dan sa sekter. I osi esansyel ki nou ranforsi formasyon dan sa sekter pour kapab asire ki plis Seselwa i fer en karyer ladan.\nAvek sa stratezi diversifikasyon, nou ekspekte ki kontribisyon anver Prodwi Enteryer Brit (GDP) par Lekonomi Ble ek sekter finansyel i ogmante.\nNou ekspekte osi ki sekter konstriksyon i kontinyen anmenn krwasans pozitiv dan sa prosen 5-an. Gouvernman pe envesti dan bann proze lenfrastriktir konsiderab, enkli lagrandisman Danm La Gogue, nouvo sistenm ‘sewerage’, nouvo laliny elektrisite, ensi byen ki nouvo proze por, kontinyasyon renovasyon erport e kontinyasyon envestisman dan proze lakaz ek lezot lenfrastriktir sosyal.\nNou stratezi koordinasyon moneter pou kontinyen viz ver redwir lenflasyon otour 3% par an. Sa stratezi pou osi viz kree mwayen adisyonnel pour siport stabilite nou roupi. Stabilite nou roupi i depan lo marse dan en lekonomi lib parey nou annan. Nou’n montre ki nou kapab kree sa konfyans ki permet sa stabilite. I enportan an 2016, ki nou mentenir sa stabilite.\n5) Sirplis bidzeter\nGouvernman in angaz li pour asir en kad fiskal tre disiplinen.\nPour 2016, sirplis primer bidzeter ki nou prevwar i 3.8%. Sa sirplis pou permet nou reste lo bon semen an se ki konsern nou det ekstern osi byen ki domestik. I pou permet nou mentenir sa konfyans ki nou popilasyon i annan ensi byen ki nou bann krediter ek nou bann partener aletranze.\nNou bi se mentenir sa sirplis lo 3.8% pandan sa peryod – ki pou asire ki nou reste lo semen stabilite.\n6) Reveni e polisi taks\nPandan 2015, nou’n war en performans ankourazan an se ki konsern nou reveni. Sa in posib an parti akoz nou’n amelyor kapasite SRC pour li ranmas taks. E i annan plizyer mezir ki nou pou enplimante an 2016 e pli lwen ki pou permet nou asire ki nou sistenm taks i efikas, e ki i baze lo lazistis sosyal ek solidarite.\nPli gran reform ki nou pou konmans enplimante an 2016 se en sistenm progresif lo ‘income tax’. Nou ava rapel ki Prezidan James Michel ti anons nou lentansyon pour met en tel sistenm anplas dan son diskour Leta Lanasyon an 2013. Nou’n an konsiltasyon avek IMF ek lezot partener pour asire ki nou annan mwayen apropriye pour enplimant en tel sistenm, apre ki nou’n enplimant en sistenm baze lo en to 15% fiks depi 2010. An Zanvye 2016, IMF pe anvoy en misyon teknik pour ranforsi nou kapasite e pour met sa sistenm an aplikasyon.\nPrensip de baz sa reform se pour met plis larzan dan pos sa ki pli bezwen.\nDepi nou reform an 2008, saler minimonm in double. Lo tou nivo, nou’n war progresyon lo nivo saler.\nLetan nou pou enplimant sa reform lo income tax, sa pou kree en vre logmantasyon larzan lafen dimwan pour preski 7000 dimoun.\nDezyenm reform ki nou pou finalize an 2016 se en rediksyon dan Business Tax. Dan nou konsiltasyon avek diferan biznes, i kler ki nou bezwen envesti dan en lapros ki fasilit bann pti biznes pour vin bann gran lantrepriz. Nou rekonnet nesesite pour redwir sa nivo 30% aktyel, e sa misyon IMF ki pe vini an Zanvye pou permet nou adres meyer stratezi pour met sa anplas. Anmezir ki nou enplimant sa rediksyon, sekter tourizm pou mentenir son nivo aktyel ki 15%. E bann lezot sekter ki benefisye avek konsesyon zot pou mentenir sa konsesyon.\nNou reform pou osi adres en senplifikasyon dan nou sistenm taks ki pou osi fasilit bann odit ki ganny fer e redwi bann loportinite ki egziste pour evit peyman.\nSa progranm reform pou osi mars ansanm avek travay ki nou pe fer pour enplimant en nouvo lalwa pour promouvwar pti biznes ki pou osi senplifye sistenm taks pour benefisye bann pti e mwayen antrepriz.\nAn se ki konsern nou det eksteryer, nou’n fini asire ki nou’n pran ankont nou lobzektif redwi nou det anba 50% nou GDP (Prodwi Domestik Brit) avan 2018 dan sa kad fiskal pour mwayen term.\nAn se ki konsern nou det nou bezwen kler – napa ‘shortcut’. I enportan pour montre ki nou serye, ki nou responsab.\nSa disiplin ki nou’n montre ziska prezan, sa disiplin ki nou pou mentenir pour asire ki nou ganny pli bon kondisyon finansman a lavenir.\nKonman en pti pei ki sibir fasilman lenpak lekonomi global, nou stratezi disiplin konsernan nou det i kree sa rezilyans – e sa konfyans par bann lenstitisyon finansyel – ki Sesel i lo bon semen. Nou ava rapel ki an 2015 Lazans ‘Fitch’ in amelyor nou rating pour ariv ‘BBB-‘. Baze lo nou pozisyon an 2016, e lo sa stratezi disiplinen, nou det i ekspekte desann pour ariv 49.6% an 2018, sorti 63% ozordi.\nSa stratezi pou marse selman si nou gard sa disiplin pour mentenir sa sirplis 3.8% – ekivalan a SCR 827 milyon an mwayenn pour sa prosen 3-an baze lo nou GDP.\nNou kapab note ki annefe nou det eksteryer pe kontinyen diminyen dan en fason regilye e soutenab.\nNou det domestik ki servi pour rezon moneter i reste konsekan. Alafen 2015 i ekspekte reprezant 12% GDP. E si nou ti retir sa det domestik, nou nivo det ek GDP ti pou selman 55%. I ti enportan pour nou kapab servi sa lenstriman moneter pour asir stabilite nou lamonnen apre presyon ki nou’n resevwar an 2014, e nou ekpeskte ki dan sa bann lannen ki pe vini avek en sitiasyon ekstern pli favorab, nou pou bezwen servi sa stratezi mwens ki avan.\nNou rediksyon dan det in vin en legzanp pour plizyer pei.\nSorti plis ki 150% lavaler nou GDP an 2008 pour ariv mwens ki 65% ozordi (63%). Sa rediksyon in kree stabilite e i permet nou kapab osi regard loportinite linovasyon pour redwir nou det.\nSesel sa lannen in agree sa loperasyon lesanz det kont ladaptasyon, kot en sonm ziska 30 milyon dolar pou ganny re-envesti dan en fon pour lit kont sanzman klimatik. Letan nou regard pli devan, nou pou kontinyen analiz loportinite ki kapab egziste pou restriktir nou det kot i annan loportinite pour amelyor ankor plis nou kondisyon repeyman.\n8) Nouvo polisi ki pou enplimante dan bidze 2016 e dan kad fiskal mwayen term\n8.1 Trezyenm mwan saler\nAn sa ki konsern bann nouvo polisi an 2016, parey Prezidan ti’n deza anonse, gouvernman pou entrodwir trezyenm mwan saler a partir Zanvye 2016 pour tou bann travayer gouvernman ki pa lo kontra fiks. Sa i reprezant premye faz lenplimantasyon sa logmantasyon. Dezyenm faz pou ganny aplike dan bidze 2017 pour lezot pozisyon dan gouvernman konsernan dimoun lo kontra.\nSa i pour tou travayer gouvernman ki’n dan lanplwa 1-an ou plis. Sa trezyenm mwan lapey pou baze lo zot lapey de baz e bann travayer ki lo en baz ‘part-time’ sa saler pou ganny proporsyon baze lo son kantite erdtan travay.\nSa logmantasyon pa pe aplike pour okenn pozisyon konstitisyonnel.\nSa trezyenm mwan saler pou osi ganny egzanpsyon “income tax” pour sa premye 10,000, an konformite avek lalwa ki deza anplas. Si nou donn en legzanp: Si en dimoun son saler de baz i SCR12,000:\nSa premye 10,000 pa pou ganny tire okenn taks\nSa dezyenm 2,000 pou ganny tire 15 poursan taks ki lavaler 300.\nAlors sa travayer pou ganny 11,700 dan son lanmen.\nMe si en dimoun son saler de baz in 9,000 roupi, i pou ganny antye son 9,000 dan son lanmen. Sa i dapre konformite lalwa taks ki deza egziste.\nDe group travayer ki prensip kontra i egziste deza i Lapolis ek Militer. Dan zot ka gouvernman pou donn sa trezyenm mwan saler lo baz swivan:\nLapolis: lo tou ran ziska Serzan Mazor\nMiliter: lo tou ran ziska Lyetnan\nDan nou bidze pour 2016, nou pou osi enkli bann group swivan, savedir tou sa bann dimoun swivan pou benefisye avek sa trezyenm mwan saler:\nBann travayer ‘Cleaner’s cooperative’\nBann ‘Home Carers’\nBann ‘Field Tecnicians’ ki annan kontra avek Departman Kominoter ek Sport\nBann dimoun ki lo kontra Maintenance avek NSC\nBann Sekirite ki lo kontra avek lapolis\nPour lannen 2017, parey mon’n deza dir, sa trezyenm mwan saler pou ganny enkli pour bann lezot travayer gouvernman ki lo kontra.\nMon remersye tou bann ki dan sekter prive ki deza pe donn sa benefis, baze lo lavantaz ki sa i ammennen atraver en meyer performans. Nou pou kontinyen konsilte avek sekter prive pour ankouraz bann lezot konpannyen pour swiv sa legzanp e plizyer pe deza fer le neseser.\nPour lannen 2016 nou pou travay avek bann lorganizayson pour met anplas en bon sistenm “appraisal” ki pou form parti sa lenplimantasyon sa sistenm peyman trezyenm saler.\nI bon pour note, Msye Speaker, ki en total plis ki SCR94 milyon pe ganny prevwar dan bidze 2016 pour lenplimantasyon sa logmantasyon.\n8.2 Logmantasyon pansyon\nParey Prezidan Michel in deza anonse, apartir Desanm sa lannen, pansyon retret de baz pou osi ogmante par SCR500 pour li ariv SCR3,600 par mwan.\nPou annan osi menm logmantasyon par mwan lo bann dimoun ki pe ganny pansyon gouvernman.\nSa logmantasyon in deza ganny enkli dan nou stratezi a mwayen term ensi byen ki logmantasyon annyel ki pou swiv.\n8.3 Reform dan sistenm pour delivre laysenns pour siport pti biznes\nAvek bi pour pli byen siport bann pti biznes ki pe lanse nou pe anmenn reform dan lalwa ‘Seychelles Licensing Authority’, dan sa kad fiskal mwayen term, pour prosennman asire ki laysenns i ganny delivre apre pa plis ki 7 zour. Sa revi pou osi fer provizyon pour kreasyon laysenns provizwar ki permet en biznes demare pli vit.\n8.4 Letablisman konsey distrik\nDan Bidze 2016, e dan nou kad fiskal a mwayen term, nou pe osi fer provizyon resours finansyel pour letablisman bann konsey distrik. Sa bann konsey pou ranforsi rol nou kominote dan bann proze dan distrik e anmenn son lenplimantasyon pli pre avek sitwayen.\nNou estimen osi ki sa i kapab ede pour amelyor relevans ek performans travay gouvernman lo baz distrik.\n8.5 Peyman ‘Ex-Gratia’ anver bann ansyen manm ‘Royal Fleet Auxiliary’ (RFA)\nSwivan lanons ki Prezidan Michel in fer dan son diskour Lazournen Nasyonal, mon Minister in an konsiltasyon avek lasosiasyon, sa ki nou apel bann Ex RFA, ‘Royal Fleet Auxiliary’, pour kapab ofer zot sa rekonnesans pour zot kontribisyon anver nou sosyete.\nMalgre ki letan zot ti travay lo sa bann bato RFA zot ti anba responsabilite gouvernman Britanik sa lepok, nou tou konman Seselwa nou bezwen rekonnet sa travay, e souvan sa sakrifis ki sa bann dimoun in fer. Nou’n prevwar en sonm SCR4 milyon dan bidze 2016 ki pou ganny peye an Zanvye lo en baz SCR20,000 par manm. Mon anvi pran sa loportinite pour mwan felisit lasosiasyon Ex RFA pour tou sa zefor ki zot in fer, e pour sa solidarite ki zot kontinyen demontre anver kanmarad.\n8.6 Peyman gratite anver bann ansyen manm lafors defans\nGouvernman in osi pran an kont osi demann bann ansyen manm lafors defans an se ki konsern peyman gratite ki pa ti ganny adrese letan zot ti kit lafors. An konformite avek skim egzistan pour militer, gouvernman pe organiz en peyman en pe plis ki SCR7 milyon ki pou ganny peye an Desanm 2015, e ki pou donn sak manm en sonm SCR8,000. Sa peyman pe ganny fer anba provizyon aktyel dan skim militer ki deza an egzistans.\nGouvernman i osi rekonnet zot demann pour pran an konsiderasyon kestyon konpansasyon. Gouvernman pou kontinyen dan son negosiasyon avek reprezantan sa bann ansyen manm lafors pour idantifye mekanizm apropriye pour adres sa kestyon.\n8.7 Lozman ek finansman pour lakaz\nDan mwayen term, gouvernman pe osi ranforsi son lenvestisman dan lozman pour nou bann sitwayen.\nNou pe prevwar kontinyasyon dan proze konstriksyon lenfrastriktir lakaz atraver bann proze tel ki Perseverans, anmenmtan ki nou osi devlop bann proze rezyonnal dan bann distrik. Nou pe osi travay lo en kad partenarya piblik-prive pour nou finans proze apartman ek konndominyonm pour diferan nivo demann.\nLenvestisman dan lozman konvenab e konfortab in touzour en priorite pour sa gouvernman. Lannen prosen pou mark 40-an depi ki nou pe enplimant bann proze lozman pour asire ki nou met nou pep o sant devlopman, e sa in touzour konmans avek sa twa par lao nou latet.\nSerten sa bann premye ‘housing estates’ ki date depi 1977, pe osi bezwen ganny renouvle. Sa i form parti sa kontra ki nou’n fer avek nou pep e dan sa kad fiskal a mwayen term nou pou ranfors li.\nGouvernman, atraver HFC, pou osi ranforsi mwayen pour asire ki menm sa ki pli vilnerab i kapab ganny akse avek finansman apropriye pour li gard son lakaz an bon eta e envestir kot i bezwen.\nGouvernman pou kontinyen asire ki i met resours disponib pour kontiny son progranm ‘smart subsidy’.\nDan nou konsiltasyon avek diferan Labank atraver sa prosesis bidzeter, nou’n konstate ki labank komersyal i bezwen fer plis pour asire ki zot pe ofer servis finansman lakaz ek lozman pour nou popilasyon. ‘Home Savings Scheme’ ki pe ganny enplimante par HFC i deza donn en legzanp en progranm ki pe marse, e ki nou pe travay avek labank komersyal pour nou kapab elarzi li.\nNou anvizaze ki de ki en dimoun i konmans ganny en saler oubyen en reveni, ki nou devret fasilit mwayen ki sa dimoun i kapab konmans fer ‘savings’ pour son lakaz dan en ‘Home Savings Scheme’.\n8.8 Kreasyon fon spesyal pour lar, kiltir ek pour sport, e en fon spesyal pour dezabilite\nDan sa kad mwayen term, pour pli byen siport lekselans dan lar, kiltir ek dan sport, gouvernman pe kree bann fon spesifik ki pou permet nou pli byen siport devlopman nou artis ek bann atlet o nivo.\nNou pou osi met anplas en fon spesyal pour dimoun avek dezabilite.\nSa bann fon pou ganny etabli an partenarya avek sekter prive e avek partisipasyon bann partner dan sa bann sekter.\n8.9 Progranm pou sipor proze devlope par Lasosyete Sivil\nBann lorganizasyon non-gouvernmantal in zwe en rol kle pour devlop diferan proze ki siport nou kominote e pour asir partisipasyon bann ki pli vilnerab.\nSwivan konsiltasyon ki nou’n annan avek lasosyete sivil, gouvernman pe re-entrodwi en progranm sipor ki pou permet finansman serten proze ki pe ganny zere par lorganizasyon non-gouvernmantal. Sa progranm pou an konplemantarite avek resours ki deza pe ganny debourse dan kad CSR e nou pou met li an aplikasyon an 2016.\n8.10 Demokratizasyon lenerzi renouvlab\nDan mwayen term, parey prezidan in deza anonse, nou pou osi envesti pour enstal bann pano soler lo bann lakaz dan nou kominote e osi kree plis loportinite pour bann biznes Seselwa partisip dan sa sekter.\n9) Stratezi krwasans a mwayen term\nLabaz nou stratezi krwasans pour sa mwayen term se pour kree plis loportinite pour Seselwa envesti dan son lavenir.\nI annan plizyer mezir ki nou pe prevwar ki pou fasilit sa, e osi asire ki nou kapab soutenir nou nivo krwasans dan sa peryod e menm si keksoz i al pli byen, akseler li.\nSi dan premye faz nou reform nou ti bezwen bokou lenvestisman sorti aletranze pour kree reveni an deviz, nou pe aktyelman antre dan en nouvo staz nou devlopman kot lenportans lenvestisman entern pou santral.\n9.1 Pti e mwayen antrepriz (SMEs)\nPrezidan ek gouvernman in deza met bokou lanfaz lo bann pti e mwayen antrepriz konman en sours krwasans ki soutenab pour nou pei.\nAn 2016, nouvo lezislasyon ki nou pou met anplas pou ranforsi sipor ki gouvernman i met a zot dispozisyon, e osi fasilit zot lenvestisman dan bann sekter ki inovatif.\nNou pou osi kontinyen envesti pour kree bann sant pour SMEs atraver lenvestisman direk sorti dan bidze, e osi atraver lenvestisman par Fon Pansyon, e osi atraver bann partenarya piblik-prive.\nAkse avek finansman i reste en defi mazer a sa moman dan nou lekonomi. Gouvernman in fer kler ki bann labank i bezwen fer bokou plis pour fasilit lenvestisman par bann pti biznes. Malgre ki gouvernman i ofer sipor atraver garanti parsyel pour bann lon anba SME scheme se touzour Labank Devlopman Sesel (DBS) ek Small Business Financing Agency (SBFA) ki’n finans lamazorite proze.\nKrwasans dan kredi ant 2014 ek 2015 in plis ki 14.2% – e sa i malgre lefe ki kondisyon finansman dan marse zeneral pa’n ideal.\nNou’n resaman kree en laliny finansman adisyonnel, sa ki nou apel sa SME Plus – ki’n met en sonm SCR100 milyon a dispozisyon DBS pour bann proze ki prioritiz krwasans dan bann sekter emerzan. E DBS in osi pran en loan SCR75 milyon avek Barclays pour finans son bann loan.\nDBS in kontinyen zwe sa rol koman stabilizater pour asire ki pti biznes i kapab ganny akse avek finansman menm letan kondisyon dan marse pa ideal.\nDBS ti pe viz deboursman SCR200 milyon an 2015. Me alafen Oktob, DBS in fini debours plis ki SCR234 milyon pour sa lannen pour finans plis ki 2,060 proze. Sa i enkli loan anba scheme SME, e osi son loan normal. Lo sa sonm, i annan serten sekter kot nou pe war serten presyon, e i enportan pour nou analiz byen pour nou asire ki bann antreprener i fer bann bon swa. Par egzanp kot i konsern aplikasyon loan pour transpor, DBS in deza finans SCR56.5 milyon pour proze car hire, taksi, bis ek pick-up e demann i ankor tre o.\nSa bann laplikasyon i demontre loportinite ki pe ganny kree atraver krwasans dan tourizm ek lezot servis asosye, me nou bezwen osi fer sir ki nou lekonomi i kapab siport en tel konsantrasyon. I esansyel alor ki nou osi adopte bann stratezi diversifikasyon apropriye e ki labank i akonpanny nou bann biznes.\nAvek nouvo mezir ki Labank Santral pe enplimante an 2016, e osi amelyorasyon dan sitiasyon moneter, nou ekspekte war en meyer lanvironnman pour sa bann finansman an 2016. Nou pe osi demann bann Labank pour met resours neseser pour form zot lekip pour kapab gid bann antreprener e asire ki nou kree sa biznes ansanm.\nPour bann ki’n deza fer zot laplikasyon loan e pe espere, zot pou ganny asiste prosennman.\nMon profite pour rapel ki DBS, malgre ki in bezwen met plis larzan dan lekonomi ki i ti’n prevwar, in kapab redwir son bann loan ki pa performen pour ariv 3.6 % an 2015, sorti 8% an 2014.\nSi DBS in kapab fer sa napa rezon akoz bann lezot labank pa kapab fer sa.\n9.3) Sipor pour premye lanplwa pour bann zenn\nParey Prezidan in deza anonse, nou pe osi enplimant en progranm apartir 2016 kot 40% lo premye SCR7,000 dan saler en zenn ki fek sorti dan en lenstitisyon pos-segonder pour en peryod 1-an i ganny ranbourse avek anplwayer par gouvernman. Sa i reprezant alafwa en sipor pour bann pti biznes, e osi en loportinite pour nou pli byen entegre bann zenn ki fek sorti dan lemonn ledikasyon pour zot kapab batir en vre karyer.\nSa progranm pou osi fasilit formasyon pour sa bann zenn dan sa premye lannen, letan zot in antre dan sa nouvo louvraz.\nI enportan pour note ki sa sipor pou osi disponib pour bann zenn ki pe kree zot prop biznes, e i pou ede pour redwi zot kou pour zot demare.\n9.4 Ranforsman lasenn valer dan sekter tourizm\nKrwasans souteni dan sekter tourizm pe osi kree loportinite pour nou azout valer lo serten prodwi oubyen serten leksperyans. Plizyer biznes pe deza sezi sa bann loportinite.\nGouvernman pe osi an 2016 travay lo en letid lo kreasyon valer dan sa sekter e son konpetitivite ki pou ed gouvernman pli byen siport bann operater ki deza dan sa sekter atraver polisi stratezik, e osi ed nou idantifye loportinite pour nouvo lenvestisman ek biznes. Nou pou osi regard loportinite pour pli byen siport sa sekter kle lo Praslin ek La Digue kot sa sekter i annan rol primordyal dan lavi sosyo-ekonomik sa bann kominote.\n9.5 Ranforsman kapasite prodiksyon\nDan sa perspektiv mwayen term, gouvernman pou kontinyen revwar mwayen pour pli byen siport nou kapasite prodiksyon.\nI annan plizyer stratezi ki nou pou servi. Premyerman, nou pou kontinyen servi STC pour agrandi lasenn prodiksyon lokal e siport biznes lokal. Nou pou osi revwar fason ki nou kapab adres konsern fondamantal lo kou prodiksyon kot i konsern pri lenerzi. Nou stratezi lenerzi renouvlab i form par sa sipor me nou kapab note osi ki rebalansman ki deza ankour lo pri lenerzi par sekter komersyal pe redwir sa kou pour biznes.\nNou pe osi anvi kontinyen ankouraz biznes ki annan kapasite pour antre dan marse leksportasyon. Nou pe etidye mwayen pour mobiliz resours pour siport ‘marketing’ nou bann prodwi aletranze e kree en kad sipor pour sa bann biznes dan menm fason ki nou war nou sekter tourizm.\nRanforsman nou kapasite lagrikiltir i santral pour nou stratezi amelyor nou kapasite prodiksyon. Pour nou siport bann fermye ek bann antreprener agrikol nou pe adres bann loan ki zot in pran dan peryod reform ekonomik ki pa pe performen e restriktir zot det pour permet zot ganny en rannman atraver zot lenvestisman.\nNou ava rapel ki sa sekter i osi benefisye deza atraver lenportasyon san laplikasyon taks lo bann prodwi neseser pour zot travay. Me nou konsyan apre konsiltasyon avek zot ki kapasite pour fer sa lenportasyon zot menm i souvan limite, alor Lazans Lagrikiltir pou travay avek STC pour nou kapab asire ki i annan meyer akse avek prodwi apropriye letan zot bezwen. Lannen prosenn gouvernman pou osi lans tender pour lenvestisman dan nouvo ‘hatchery’ ek ‘parent stock’ ki pou permet prodiksyon ganny fer dan meyer kondisyon.\nAvek lenpak sanzman klima, i evidan ki nou bezwen osi pli byen siport bann fermye letan zot sibir lefe gro lapli ek lezot dezas natirel. Leksperyans resan i demontre ki nou bezwen akseler deboursman peyman lasirans parey in prevwar dan scheme ki gouvernman in met anplas depi detrwa lannen e bann fermye ki pe atann sa pou prosennman ganny asiste.\n9.7 Lekonomi Ble\nDeplizanpli, antreprener Seselwa pe envesti dan nou Lekonomi Ble. Gouvernman pou kontinyen met plis fasilite finansye pour asire ki nou kapab siport sa prosesis kot nou ogmant partisipasyon nou bann antreprener Seselwa dan lasenn valer pour bann prodwi sorti dan lanmer.\nI deza annan plizyer proze inovan ki pe ganny met anplas dan bann fon ki gouvernman in met a dispozisyon sa bann antreprener.\nLekonomi Ble pe osi donn nou bann lenvestiser en ‘brand’ ki for pour promouvwar zot prodwi, e benefisye atraver lezot sipor ki nou pe etabli pour ranforsi nou kapasite prodiktiv ek nou stratezi diversifikasyon ek leksportasyon.\n9.8 Sekter finansyel\nSekter servis finansyel i enn ki’n sibir bokou boulversman akoz regilasyon pli kontrennyan dan lekonomi global. Me Sesel in reisi ranforsi son pozisyon, e le 30 Oktob Global Forum OECD ti ziz Sesel konman ‘largely compliant’ avek standar meyer pratik.\nI en realite pour nou tou ozordi ki nou pa kapab krwar ki nou kapab zis kotinyen fer sa ki nou ti abitye fer.\nMe dan sa nouvo lanvironnman, nou kapab ranforsi nou pozisyon e menm kree plis valer.\nLakle pour delivre en rezilta pozitiv se plis lenvestisman dan formasyon, e mon apresye ki pandan mon bann konsiltasyon avek sekter finansyel, tou bann loperater, enkli bann labank, in rekonnet nesesite pour nou envesti plis dan formasyon bann profesyonnel dan sa sekter.\n10) Progranm Bidze baze lo performans\nI enportan pour nou kapab pli byen mezir performans gouvernman lo tou nivo dan sa mwayen term. Depi konmansman sa lannen nou pe fer en proze pilot lo en sistenm progranm bidzeter baze lo performans. Pour lannen 2016, prezantasyon bidze pour sa bann minister swivan pou osi baze lo sa nouvo lankadreman:\nMinister Lapes ek Lagrikiltir\nMinister Later ek Lakaz\nMinister Finans, Komers ek Lekonomi Ble\nMinister Zafer Entern (Home Affairs)\nNou dan bon semen pour ankonpli nou misyon pour fer sir ki bidze 2017 tou minister i prezant progranm bidze baze lo performans.\nSa lapros pou permet nou pli byen servi nou resours pour nou atenn nou lobzektif.\nSa progranm baze lo performans i permet nou pli byen idantifye rezilta ki nou anvi realize, e met resours neseser pour ariv ver sa lobzektif.\nSa prezantasyon ki mon’n fer lo nou kad fiskal lo mwayen term i baze lo responsabilite ki gouvernman i annan pour li fer le meyer pour son pep. Nou responsabilite pour met maksimonm loportinite a son dispozisyon, me an asiran osi ki nou mentenir nou lobligasyon.\nSak loportinite ki nou pe kree ozordi i posib akoz nou’n disiplinen e akoz nou’n responsab.\nSak loportinite in posib akoz nou’n mentenir sa stabilite ki garanti progre.\nPersonn pa kapab konnen ki pou arive dan lemonn demen. Alor i esansyel ki nou stratezi i asir sa responsabilite pour kree stabilite dan botan osi byen ki dan movetan.\nNou prezant sa kad pour latansyon sa lasanble pour kontinyen enspir sa konfyans ki lepep Seselwa i kapab annan pour li envesti dan son lavenir. Nou remersye zot pour zot sipor pour sa stratezi ki alafwa fonde dan nou responsabilite e dan kreasyon nouvo loportinite.\nMersi bokou Msye Speaker e mersi tou bann manm.”\nPrevious: High-level forum explores Africa’s exporting potential\nNext: Loan accords to improve electricity network in South Mahé